Avviż Nru Paġna It-test tad-deċiżjoni fil-lingwa jew lingwi awtentika/awtentiċi, li minnu tneħħew il-partijiet kunfidenzjali kollha, jinsab fuq is-sit: Baġit globali: EUR 130 (f'miljuni) Baġit annwali: EUR 130 (f'miljuni) It-test tad-deċiżjoni fil-lingwa jew lingwi awtentika/awtentiċi, li minnu tneħħew il-partijiet kunfidenzjali kollha, jinsab fuq is-sit: Baġit globali: GBP 3,2 (f'miljuni) Baġit annwali: GBP 1,6 (f'miljuni) It-test tad-deċiżjoni fil-lingwa jew lingwi awtentika/awtentiċi, li minnu tneħħew il-partijiet kunfidenzjali kollha, jinsab fuq is-sit: Abbażi tal-Artikolu 107(3)(c) tat-Trattat dwar il-Funzjonament tal-Unjoni Ewropea, il-Kummissjoni tista' tikkunsidra bħala kompatibbli mas-suq intern l-għajnuna mill-Istat maħsuba biex tiffaċilita l-iżvilupp ta' ċerti attivitajiet ekonomiċi, fejn tali għajnuna ma taffettwax ħażin il-kundizzjonijiet kummerċjali b'tali mod li jmur kontra l-interess komuni. Għar-raġunijiet stipulati f'dawn il-Linji Gwida, il-Kummissjoni hija tal-fehma li l-iżvilupp tas-suq ta' finanzjament ta' riskju u t-titjib tal-aċċess tal-impriżi żgħar u ta' daqs medju ("SMEs"), l-impriżi żgħar b'kapitalizzazzjoni medja u l-impriżi innovattivi b'kapitalizzazzjoni medja għall-finanzjament ta' riskju huwa ta' importanza kbira għall-ekonomija tal-Unjoni kollha kemm hi. It-tħeġġiġ tal-iżvilupp u l-espansjoni ta' negozji ġodda, speċjalment in-negozji innovattivi u bi tkabbir għoli, jista' jkollu potenzjal kbir għall-ħolqien tal-impjiegi. Għalhekk, huwa kruċjali li l-kumpaniji imprenditorjali jkollhom suq effiċjenti ta' finanzjament ta' riskju sabiex ikunu jistgħu jiksbu aċċess għall-finanzjament meħtieġ f'kull stadju tal-iżvilupp tagħhom. Għaldaqstant, l-eżistenza ta' diskrepanza fil-finanzjament li taffettwa lill-SMEs, lill-impriżi żgħar b'kapitalizzazzjoni medja u l-impriżi innovattivi b'kapitalizzazzjoni medja tista' tiġġustifika l-miżuri ta' appoġġ pubbliku meħuda, inkluż permezz tal-għoti ta' għajnuna mill-Istat f'ċerti ċirkostanzi speċifiċi. Jekk tiġi mmirata kif suppost, l-għajnuna mill-Istat maħsuba biex issostni l-provvista ta' finanzjament ta' riskju lil dawk il-kumpaniji tista' tkun mezz effettiv biex ittaffi l-fallimenti tas-suq identifikati u għall-ingranaġġ tal-kapital privat. it-trawwim ta' tkabbir sostenibbli, intelliġenti u inklużiv f'suq intern kompetittiv; is-simplifikazzjoni tar-regoli bil-għan li jiġi żgurat proċess ta' teħid tad-deċiżjonijiet iktar rapidu. Il-Kummissjoni tapplika l-prinċipji stipulati f'dawn il-Linji Gwida għall-miżuri ta' finanzjament ta' riskju li ma jissodisfawx il-kundizzjonijiet kollha stabbiliti fir-Regolament għal Eżenzjoni Ġenerali Sħiħa. L-Istat Membru kkonċernat irid jinnotifika dawk il-miżuri skont l-Artikolu 108(3) tat-Trattat u l-Kummissjoni twettaq valutazzjoni tal-kompatibbiltà sostantiva kif stabbilit fit-Taqsima 3 ta' dawn il-Linji Gwida. F'dawn il-Linji Gwida ma hemm xejn li jista' jikkontesta l-kompatibbiltà tal-miżuri ta' għajnuna mill-Istat li jissodisfaw il-kriterji preskritti fi kwalunkwe linji gwida, oqfsa jew regolamenti oħrajn. Il-Kummissjoni tagħti attenzjoni partikolari għall-ħtieġa li jiġi prevenut l-użu ta' dawn il-Linji Gwida biex wieħed ifittex li jsegwi objettivi ta' politika li huma prinċipalment indirizzati permezz ta' oqfsa, linji gwida u regolamenti oħra. Dawn il-Linji Gwida huma mingħajr preġudizzju għal tipi oħra ta' strumenti finanzjarji minn dawk koperti hawnhekk, bħalma huma strumenti li jipprovdu għat-titolizzazzjoni tas-self eżistenti, li l-valutazzjoni tagħhom titwettaq fil-bażi ġuridika rilevanti tal-għajnuna mill-Istat. Huwa importanti li jiġi mfakkar li l-miżuri ta' għajnuna għall-finanzjament ta' riskju jridu jkunu varati pemezz ta' intermedjarji finanzjarji jew pjattaformi multilaterali għan-negozjar, għajr għall-inċentivi fiskali fuq investimenti diretti fl-impriżi eliġibbli. Għaldaqstant, miżura li biha Stat Membru jew entità pubblika jagħmlu investimenti diretti f'kumpaniji mingħajr l-involviment ta' tali intermedjarji ma taqax fil-kamp ta' applikazzjoni tar-regoli tal-għajnuna mill-Istat fir-rigward tal-finanzjament ta' riskju tar-Regolament għal Eżenzjoni Ġenerali Sħiħa u ta' dawn il-Linji Gwida. Fid-dawl tar-rekord storiku iktar stabbilit u l-kollateralizzazzjoni ogħla tagħhom, il-Kummissjoni ma tqisx li hemm falliment tas-suq ġenerali relatat mal-aċċess tal-impriżi kbar għall-finanzjament. Eċċezzjonalment, miżura ta' finanzjament ta' riskju tista' tkun immirata lejn l-impriżi żgħar b'kapitalizzazzjoni medja, skont it-Taqsima 3.3.1(a), jew impriżi innovattivi b'kapitalizzazzjoni medja li jwettqu R&D u proġetti ta' innovazzjoni skont it-Taqsima 3.3.1(b). Il-kumpaniji elenkati fil-lista uffiċjali tal-Borża jew suq regolat ma jistgħux ikunu sostnuti permezz ta' għajnuna ta' finanzjament ta' riskju, minħabba illi li huma elenkati juri l-kapaċità tagħhom li jattiraw finanzjament privat. Miżuri ta' għajnuna ta' finanzjament ta' riskju fl-assenza totali ta' investituri privati ma jkunux iddikjarati bħala kompatibbli. F'każijiet bħal dawn, l-Istat Membru jrid jikkunsidra għażliet alternattivi ta' politika li jistgħu jkunu iktar xierqa biex jinkisbu l-istess objettivi u riżultati, bħal għajnuna għall-investiment reġjonali jew għajnuna tal-bidu, li hu pprovdut għalihom mir-Regolament għal Eżenzjoni Ġenerali Sħiħa. Miżuri ta' għajnuna ta' finanzjament ta' riskju fejn ma jittieħed l-ebda riskju apprezzabbli mill-investituri privati, u/jew fejn il-benefiċċji jmorru kollha lill-investituri privati, ma jkunux iddikjarati bħala kompatibbli. Il-kondiviżjoni tar-riskji u l-benefiċċji hija kundizzjoni neċessarja biex tkun limitata l-iskopertura finanzjarja, u biex jiġi żgurat redditu ġust lill-Istat. Mingħajr preġudizzju għall-għajnuna ta' finanzjament ta' riskju fil-forma ta' kapital ta' sostituzzjoni kif definit mir-Regolament għal Eżenzjoni Ġenerali Sħiħa, għajnuna ta' finanzjament ta' riskju ma tistax tintuża sabiex issostni akkwiżizzjonijiet maġġoritarji. Għajnuna ta' finanzjament ta' riskju ma tkunx ikkunsidrata bħala kompatibbli mas-suq intern jekk mogħtija lil: impriżi li rċevew għajnuna illegali mill-Istat li ma ġietx irkuprata għal kollox. Il-Kummissjoni ma tapplikax dawn il-Linji Gwida għal għajnuna lill-attivitajiet relatati mal-esportazzjoni lejn pajjiżi terzi jew Stati Membri, jiġifieri għajnuna marbuta direttament mal-kwantitajiet esportati, it-twaqqif u l-operazzjoni ta' netwerk ta' distribuzzjoni jew nefqa oħra kurrenti marbuta mal-attività tal-esportazzjoni, u għajnuna konnessa mal-użu ta' prodotti domestiċi bi preferenza għal dawk importati. il-miżuri fejn l-għajnuna tkun soġġetta għall-obbligu li jintużaw oġġetti li jiġu prodotti fuq livell nazzjonali jew servizzi nazzjonali; fejn l-għajnuna tkun soġġetta għall-obbligu tal-intermedjarji finanzjarji, tal-maniġers tagħhom jew tal-benefiċjarji finali li jkollhom il-kwartieri ġenerali tagħhom fit-territorju tal-Istat Membru kkonċernat. Dan huwa mingħajr preġudizzju għar-rekwiżit għal intermedjarji finanzjarji jew il-maniġers tagħhom li jkollhom il-liċenzja neċessarja biex iwettqu investiment u attivitajiet ta' ġestjoni fl-Istat Membru kkonċernat jew għall-benefiċjarji finali biex ikollhom stabbiliment u jwettqu attivitajiet ekonomiċi fit-territorju tagħhom; miżuri li jmorru kontra l-Artikolu 63 tat-Trattat dwar il-moviment ħieles tal-kapital. B'mod ġenerali, intervent pubbliku jista' jitqies li ma jikkostitwixxix għajnuna mill-Istat minħabba li, pereżempju, ikun jissodisfa t-test tal-operatur fl-ekonomija tas-suq. Skont dan it-test, tranżazzjonijiet ekonomiċi li jitwettqu minn korpi pubbliċi jew impriżi skont il-kundizzjonijiet normali tas-suq u li ma jagħtux lok għal vantaġġ lill-kontroparti tagħhom ma jammontawx għal għajnuna mill-Istat. Mingħajr preġudizzju għal prerogattiva finali tal-Qorti tal-Ġustizzja tal-Unjoni Ewropea biex jiddeċiedu dwar l-eżistenza ta' għajnuna, din it-taqsima tipprovdi gwida addizzjonali dwar l-applikazzjoni tat-test tal-operatur fl-ekonomija tas-suq fil-qasam ta' finanzjament ta' riskju. Tranżazzjoni tiġi preżunta li saret skont l-istess patti u kundizzjonijiet jekk l-investituri pubbliċi u privati jħaddnu l-istess riskji u benefiċċji u jkollhom l-istess livell ta' subordinazzjoni fir-rigward tal-istess klassi ta' riskju. Jekk l-investitur pubbliku jkun f'pożizzjoni aħjar minn investitur privat, pereżempju minħabba li jirċievi redditu prijoritarju fil-ħin meta mqabbel ma' investituri privati, il-miżura tista' wkoll titqies li hija skont il-kundizzjonijiet normali tas-suq, sakemm l-investituri privati ma jirċievu l-ebda vantaġġ. Fil-qasam ta' finanzjament ta' riskju, it-tranżazzjonijiet mill-investituri pubbliċi u privati jitqiesu li qed isiru simultanjament jekk l-investituri privati u pubbliċi jikkoinvestu fil-benefiċjarji finali permezz tal-istess tranżazzjoni ta' investiment. Fil-każ tal-investimenti li jsiru permezz ta' intermedjarji finanzjarji pubbliċi-privati, l-investimenti li jsiru minn investituri pubbliċi u privati jiġu preżunti li saru b'mod simultanju. Fejn l-investiment huwa skont it-test tal-operatur fl-ekonomija tas-suq, il-Kummissjoni tqis li l-impriżi tad-destinatarju tal-investiment mhumiex benefiċjarji ta' għajnuna mill-Istat, għaliex l-investimenti li jirċievu huma kkunsidrati li għandhom isiru fuq il-patti tas-suq. B'mod ġenerali, il-Kummissjoni tikkunsidra li intermedjarju finanzjarju huwa mezz għat-trasferiment ta' għajnuna lill-investituri u/jew l-intrapriżi li fihom isir l-investiment, iktar milli benefiċjarju ta' għajnuna fiha nnifisha, irrispettivament minn jekk l-intermedjarju finanzjarju għandux personalità ġuridika jew huwiex biss ġabra ta' assi ġestiti minn grupp indipendenti ta' kumpanija ta' ġestjoni. Madankollu, miżuri li jinvolvu trasferimenti diretti favur intermedjarju finanzjarju, jew koinvestiment mill-intermedjarju finanzjarju, jistgħu jikkostitwixxu għajnuna sakemm dawn it-trasferimenti jew koinvestimenti jsiru fuq patti li jkunu aċċettabbli għal operatur ekonomiku normali f'ekonomija tas-suq. Meta l-miżura ta' finanzjament ta' riskju hija ġestita permezz ta' entità fdata, mingħajr ma dik l-entità tikkoinvesti mal-Istat Membru, l-entità fdata hija kkunsidrata bħala mezz biex tindirizza l-finanzjament u mhux bħala benefiċjarju ta' għajnuna, sakemm ma jingħatax kumpens żejjed. Madankollu, f'każ li l-entità fdata tipprovdi fondi għall-miżura jew tikkoinvesti mal-Istat Membru b'manjiera simili għal intermedjarji finanzjarji, il-Kummissjoni jkollha tivvaluta jekk l-entità inkarigata tirċevix għajnuna mill-Istat. Meta l-maniġers tal-intermedjarju finanzjarju jew tal-kumpanija maniġerjali (minn issa 'l quddiem msejħa "maniġer") jintgħażlu permezz ta' proċedura tal-għażla miftuħa, trasparenti, mhux diskriminatorja u oġġettiva, jew jekk ir-rimunerazzjoni tal-maniġer tkun tirrifletti b'mod sħiħ il-livelli attwali tas-suq f'sitwazzjonijiet komparabbli, jiġi preżunt li l-maniġer ma jirċevix għajnuna mill-Istat. Meta l-intermedjarju finanzjarju u l-maniġer tiegħu jkunu entitajiet pubbliċi u ma jkunux intgħażlu permezz ta' proċedura tal-għażla miftuħa, trasparenti, mhux diskriminatorja u oġġettiva, huma ma jitqisux bħala riċevituri tal-għajnuna jekk it-tariffa ta' ġestjoni tagħhom tkun limitata u jekk ir-rimunerazzjoni tagħhom tkun tirrifletti l-kundizzjonijiet normali tas-suq u tkun marbuta mal-prestazzjoni. Barra minn hekk, l-intermedjarji finanzjarji pubbliċi għandhom ikunu ġestiti b'mod kummerċjali u l-maniġers tagħhom jieħdu deċiżjonijiet ta' investiment b'mod li jkunu orjentati lejn il-profitti waqt li jżommu distanza adegwata mill-Istat. Barra minn hekk, l-investituri privati għandhom jintgħażlu permezz ta' proċess tal-għażla miftuħ, trasparenti, mhux diskriminatorju u oġġettiv, skont it-tranżazzjoni. Mekkaniżmi xierqa għandhom ikunu fis-seħħ sabiex jeskludu kwalunkwe interferenza possibbli mill-Istat fil-ġestjoni ta' kuljum tal-fond pubbliku. Il-fatt li l-intermedjarji finanzjarji jistgħu jżidu l-assi tagħhom u l-maniġers tagħhom jistgħu jiksbu fatturat akbar permezz tal-kummissjonijiet tagħhom hu meqjus li jikkostitwixxi biss effett ekonomiku sekondarju tal-miżura ta' għajnuna u mhux għajnuna lill-intermedjarji finanzjarji u/jew lill-maniġers tagħhom. Madankollu, jekk il-miżura ta' finanzjament ta' riskju hija mfassla b'tali mod li tindirizza l-effetti sekondarji tagħha lejn l-intermedjarji finanzjarji identifikati minn qabel, dawk l-intermedjarji finanzjarji jitqiesu bħala li jirċievu għajnuna indiretta. Fejn tkun preżenti għajnuna fil-livell ta' investituri, intermedjarju finanzjarju jew il-maniġers tiegħu, il-Kummissjoni ġeneralment tikkunsidra li hija tal-inqas parzjalment mgħoddija lill-intrapriżi destinatarji. Dan huwa saħansitra l-każ meta jittieħdu deċiżjonijiet ta' investiment mill-maniġers tal-intermedjarju finanzjarju b'loġika purament kummerċjali. Meta investimenti ta' self jew garanzija mogħtija f'miżura ta' finanzjament ta' riskju lill-impriżi fil-mira jissodisfaw il-kundizzjonijiet stabbiliti fil-Komunikazzjoni dwar ir-rata ta' referenza jew in-Notifika dwar il-garanziji, dawn l-impriżi ma jkunux ikkunsidrati li huma riċevituri ta' għajnuna mill-Istat. kumpaniji innovattivi b'kapitalizzazzjoni medja li jwettqu attivitajiet ta' riċerka u żvilupp u attivitajiet ta' innovazzjoni; impriżi li jirċievu l-investiment inizjali fil-finanzjament tar-riskji iktar minn seba' snin wara l-ewwel bejgħ kummerċjali tagħhom; impriżi li jeħtieġu investiment kumplessiv għall-finanzjament ta' riskju ta' ammont li jaqbeż il-limitu massimu stabbilit fir-Regolament għal Eżenzjoni Ġenerali Sħiħa; pjattaformi multilaterali għan-negozjar li ma jissodisfawx il-kundizzjonijiet tar-Regolament għal Eżenzjoni Ġenerali Sħiħa. It-tieni kategorija tikkonsisti f'dawk il-miżuri li l-parametri ta' tfassil tagħhom ikunu differenti minn dawk stabbiliti fir-Regolament għal Eżenzjoni Ġenerali Sħiħa, filwaqt li jimmiraw l-istess impriżi eliġibbli kif definit hemmhekk. Għal dawk il-miżuri, l-eżistenza ta' falliment tas-suq jeħtieġ li tiġi ppruvata biss sal-punt meħtieġ biex tiġġustifika l-użu ta' parametri li jmorru lil hinn mil-limiti stabbiliti fir-Regolament għal Eżenzjoni Ġenerali Sħiħa. Din il-kategorija tinkludi b'mod partikolari l-każi li ġejjin; strumenti finanzjarji b'parteċipazzjoni ta' investitur privat taħt il-proporzjonijiet previsti fir-Regolament għal Eżenzjoni Ġenerali Sħiħa; strumenti finanzjarji b'parametri ta' tfassil finanzjarju 'l fuq mil-limiti massimi previsti fir-Regolament għal Eżenzjoni Ġenerali Sħiħa Strumenti finanzjarji għajr garanziji fejn intermedjarji finanzjarji, investituri jew maniġers ta' fondi jintgħażlu billi tingħata preferenza għal protezzjoni kontra telf potenzjali (protezzjoni negattiva) u mhux lil redditi prijoritizzati mill-profitti (inċentivi pożittivi); inċentivi fiskali għal investituri korporattivi, inkluż intermedjarji finanzjarji jew il-maniġers tagħhom li jaġixxu bħala koinvestituri. Il-kategoriji differenti deskritti fil-paragrafi minn 47 sa 49 jistgħu jiġu kkumbinati f'miżura waħda ta' finanzjament ta' riskju sakemm ikun hemm ġustifikazzjonijiet mirfuda minn analiżi dwar il-fallimenti tas-suq. Minbarra d-derogi permessi espliċitament b'dawn il-Linji Gwida, il-kundizzjonijiet ta' kompatibilità l-oħra kollha pprovduti għall-għajnuna permezz ta' finanzjament ta' riskju fir-Regolament għal Eżenzjoni Ġenerali Sħiħa jiggwidaw il-valutazzjoni tal-kategoriji msemmija hawn fuq ta' miżuri notifikabbli. Għall-finijiet ta' dawn il-Linji Gwida: "distakkament" tfisser li l-kundizzjonijiet tat-tranżazzjoni tal-investiment bejn il-partijiet kontraenti ma jkunux differenti minn dawk il-kundizzjonijiet li jsiru bejn l-impriżi indipendenti u ma jkunu jinkludu ebda element ta' influwenza min-naħa tal-Istat; "akkwiżizzjoni" tfisser ix-xiri ta' mill-anqas perċentwali ta' kontroll tal-ekwità ta' kumpanija mill-azzjonisti eżistenti sabiex jieħdu f'idejhom l-assi u l-operazzjonijiet tagħha; "impriżi eliġibbli" tfisser SMEs, kumpaniji żgħar b'kapitalizzazzjoni medja u kumpaniji innovattivi b'kapitalizzazzjoni medja; "investiment ta' ekwità" tfisser il-provvediment ta' kapital lil impriża, investiti direttament jew indirettament, għal pussess ta' sehem korrispondenti ta' dik l-impriża; "ċessjoni" tfisser il-likwidazzjoni tal-ishma minn investitur jew intermedjarju finanzjarju, inklużi bejgħ kummerċjali, kanċellamenti, ħlas lura ta' ishma jew self privileġġati, bejgħ lil intermedjarju finanzjarju ieħor jew lil investitur ieħor, bejgħ lil istituzzjoni finanzjarja u bejgħ b'offerta pubblika, inkluża offerta inizjali għall-pubbliku (IPO); "rata ta' redditu ġust" tfisser ir-rata ta' redditu interna mistennija ekwivalenti għal rata ta' skont aġġustata għar-riskju li tirrifletti l-livell ta' riskju tal-investiment u n-natura u l-volum tal-kapital li għandu jkun investit mill-investituri privati; "benefiċjarju finali" tfisser impriża eliġibbli li tkun irċeviet investiment taħt miżura ta' għajnuna mill-Istat għall-finanzjament tar-riskji; "intermedjarji finanzjarji" tfisser kull istituzzjoni finanzjarja, irrispettivament mill-forma tagħha u mis-sjieda tagħha, inkluż fond ta' fondi, fondi ta' investiment privati, fondi ta' investiment pubbliku, banek, istituzzjonijiet ta' mikrofinanza, soċjetajiet ta' garanzija; "l-ewwel bejgħ kummerċjali" tfisser l-ewwel bejgħ minn impriża f'suq ta' prodotti jew servizzi, minbarra l-bejgħ limitat sabiex jiġi ttestjat is-suq; "biċċa mill-ewwel telf" tfisser l-iktar segment subordinat tar-riskju li jġorr l-ogħla riskju ta' telf, li jinkludi t-telf mistenni tal-portafoll fil-mira; "investiment ta' segwitu" tfisser investiment addizzjonali f'kumpanija wara investiment għall-finanzjament ta' riskju preċedenti wieħed jew aktar; "garanzija" tfisser impenn bil-miktub li jassumi r-responsabbiltà għat-tranżazzjonijiet kollha, jew parti minnhom, oriġinati ġodda, ta' parti terza, bħal strumenti ta' debitu jew lokazzjoni, kif ukoll strumenti ta' kważiekwità; "limitu massimu tal-garanzija" tfisser l-iskopertura massima tal-investitur pubbliku espressa bħala perċentwali tal-investimenti totali magħmul f'portafoll garantit; "rata ta' garanzija" tfisser il-perċentwali ta' kopertura tat-telf minn investitur pubbliku ta' kull tranżazzjoni eliġibbli taħt il-miżura tal-għajnuna mill-Istat tal-finanzjament ta' riskju; "investitur privat indipendenti" tfisser investitur privat li mhux azzjonist tal-impriża eliġibbli li fiha jinvesti, inklużi investitur informali u istituzzjonijiet finanzjarji, irrispettivament mis-sjieda tagħhom, sal-punt li huma jġorru r-riskju sħiħ fir-rigward tal-investiment tagħhom; mal-ħolqien ta' kumpanija ġdida, l-investituri privati jitqiesu bħala indipendenti mill-kumpanija; "kumpaniji innovattivi b'kapitalizzazzjoni medja" tfisser kumpanija b'kapitalizzazzjoni medja li l-kostijiet ta' R&D u ta' innovazzjoni, kif definiti mir-Regolament għal Eżenzjoni Ġenerali Sħiħa, jirrappreżentaw (a) mill-inqas 15 % tal-kostijiet operatorji totali tagħha f'tal-anqas waħda mit-tliet snin li jippreċedu l-ewwel investiment bil-miżura ta' għajnuna mill-Istat għall-finanzjament ta' riskju, jew (b) mill-inqas 10 % kull sena tal-kostijiet operatorji totali tagħha fit-tliet snin qabel l-ewwel investiment bil-miżura ta' għajnuna mill-Istat għall-finanzjament ta' riskju; "strument ta' self" tfisser ftehim li jobbliga lill-mutwanti li jqiegħed ammont ta' flus disponibbli għall-mutwatarju għal perjodu ta' żmien miftiehem u li skont dan il-mutwatarju huwa obbligat iħallas l-ammont lura fil-perjodu miftiehem; huwa jista' jieħu l-forma ta' self, jew strument ieħor ta' finanzjament, inkluż lokazzjoni, li jipprovdi lill-mutwanti b'komponent predominanti ta' rendita minima; "kumpanija b'kapitalizzazzjoni medja" għall-iskop ta' dawn il-Linji Gwida tfisser intrapriża li l-għadd ta' impjegati tagħha ma jaqbiżx l-1 500, ikkalkulat skont l-Artikoli 3, 4 u 5 tal-Anness I tar-Regolament għal Eżenzjoni Ġenerali Sħiħa. Għall-iskop tal-applikazzjoni ta' dawn il-Linji Gwida, bosta entitajiet jitqiesu bħala impriża waħda jekk xi waħda mill-kundizzjonijiet imsemmija fl-Artikolu 3(3) tal-Anness I mar-Regolament għal Eżenzjoni Ġenerali Sħiħa tiġi sodisfatta. Din id-definizzjoni hija mingħajr preġudizzju għal definizzjonijiet oħra użati għall-varar ta' strumenti finanzjarji fi programmi tal-UE li ma jinvolvu l-ebda għajnuna mill-Istat; "persuna fiżika" tfisser persuna għajr entità ġuridika li mhix impriża fit-tifsira tal-Artikolu 107(1) tat-Trattat; "self ġdid" tfisser strument ta' self mibdi ġdid imfassal biex jiffinanzja investimenti ġodda jew kapital operatorju, bl-esklużjoni ta' rifinanzjament ta' self eżistenti; "kapital ta' sostituzzjoni" tfisser ix-xiri ta' ishma eżistenti f'kumpanija minn investitur jew azzjonist preċedenti; "investiment għall-finanzjament ta' riskju" tfisser investimenti ta' ekwità u kważiekwità, self inklużi lokazzjonijiet, garanziji, jew taħlita tagħhom, f'impriżi eliġibbli; "investiment ta' kważi ekwità" tfisser tip ta' finanzjament li jikkwalifika bejn ekwità u dejn, li għandu riskju ogħla minn dejn superjuri u anqas riskju minn ekwità komuni u li r-redditu tiegħu lid-detentur ikun ibbażat fil-biċċa l-kbira fuq il-profitti jew it-telf tal-impriża fil-mira sottostanti u li mhumiex żgurati f'każ ta' inadempjenza. Investimenti ta' kważiekwità jistgħu jkunu strutturati bħala dejn, mhux assigurat u subordinat, inkluż dejn intermedjarju, u f'xi każijiet jistgħu jiġu kkonvertiti f'ekwità jew bħala ekwità ppreferuta; "impriża żgħira u ta' daqs medju (SME)" tfisser impriża kif definita fl-Anness I għar-Regolament għal Eżenzjoni Ġenerali Sħiħa; "kumpanija żgħira b'kapitalizzazzjoni medja" tfisser impriża li l-għadd ta' impjegati tagħha ma jaqbiżx l-499, ikkalkulat skont l-Artikoli minn 3 sa 5 tal-Anness I mar-Regolament għal Eżenzjoni Ġenerali Sħiħa, u li l-fatturat annwali tagħha ma jaqbiżx il-EUR 100 miljun jew li l-karta bilanċjali annwali tagħha ma taqbiżx is-EUR 86 miljun. Għall-iskop tal-applikazzjoni ta' dawn il-Linji Gwida, bosta entitajiet jitqiesu bħala impriża waħda jekk xi waħda mill-kundizzjonijiet imsemmija fl-Artikolu 3(3) tal-Anness I mar-Regolament għal Eżenzjoni Ġenerali Sħiħa tiġi sodisfatta. Din id-definizzjoni hija mingħajr preġudizzju għal definizzjonijiet oħra użati għall-varar ta' strumenti finanzjarji fi programmi tal-UE li ma jinvolvu l-ebda għajnuna mill-Istat; "finanzjament totali" tfisser l-ammont massimu ta' investiment kumplessiv li jsir f'impriża eliġibbli permezz ta' investiment wieħed jew iktar għall-finanzjament ta' riskju, inklużi investimenti ta' segwitu, skont kwalunkwe miżura ta' għajnuna mill-Istat għall-finanzjament ta' riskju, bl-esklużjoni ta' investimenti kompletament privati pprovduti fuq patti tas-suq u barra mill-ambitu tal-miżura ta' għajnuna mill-Istat għall-finanzjament ta' riskju; "impriża mhux elenkata" tfisser impriża li mhijiex elenkata fil-lista uffiċjali tal-Borża, għajr fuq il-pjattaformi multilaterali għan-negozjar. Sabiex tivvaluta jekk miżura ta' għajnuna nnotifikata tistax titqies bħala kompatibbli mas-suq intern, il-Kummissjoni ġeneralment tanalizza jekk id-disinn tal-miżura tal-għajnuna jiżgurax li l-impatt pożittiv tal-għajnuna lejn objettiv ta' interess komuni jaqbiżx l-effetti negattivi potenzjali tiegħu fuq il-kummerċ bejn l-Istati Membri u l-kompetizzjoni. Il-Komunikazzjoni tat-8 ta' Mejju 2012 dwar l-immodernizzar tal-għajnuna mill-Istat talbet għall-identifikazzjoni u d-definizzjoni tal-prinċipji komuni applikabbli għall-valutazzjoni tal-kompatibbiltà tal-miżuri kollha ta' għajnuna mwettqa mill-Kummissjoni. Għal dan il-għan, il-Kummissjoni tqis miżura ta' għajnuna bħala kompatibbli mat-Trattat biss jekk din tissodisfa kull wieħed mill-kriterji li ġejjin: kontribuzzjoni għall-objettiv ta' interess komuni definit sew: miżura ta' għajnuna mill-Istat għandha timmira għal objettiv ta' interess komuni skont l-Artikolu 107(3) tat-Trattat (it-Taqsima 3.2); bżonn ta' intervent mill-Istat: miżura ta' għajnuna mill-Istat għandha tkun immirata lejn sitwazzjoni fejn l-għajnuna tkun tista' ġġib magħha titjib materjali li ma jkunx jista' jinkiseb mis-suq innifsu billi tirrimedja falliment tas-suq (it-Taqsima 3.3); adegwatezza tal-miżura ta' għajnuna: il-miżura ta' għajnuna mill-Istat għandha tkun strument politiku xieraq li jindirizza l-objettiv ta' interess komuni (it-Taqsima 3.4); effett ta' inċentiv: il-miżura ta' għajnuna mill-Istat għandha tbiddel l-imġiba tal-impriża kkonċernata b'tali mod li din tinvolvi ruħha f'attività addizzjonali li ma tkunx tista' tagħmel mingħajr l-għajnuna jew li tkun tista' tagħmilha biss b'mod ristrett jew differenti (it-Taqsima 3.5); proporzjonalità tal-għajnuna (l-għajnuna limitata għall-minimu possibbli): il-miżura ta' għajnuna mill-Istat għandha tkun limitata għall-minimu meħtieġ sabiex ikunu jistgħu jsiru l-investimenti jew l-attivitajiet addizzjonali mill-impriża kkonċernata (it-Taqsima 3.6); l-evitar ta' effetti negattivi mhux dovuti fuq il-kompetizzjoni u l-kummerċ bejn Stati Membri: l-effetti negativi tal-miżuri ta' għajnuna mill-Istat għandhom ikunu limitati suffiċjentement, sabiex il-bilanċ globali tal-miżura jkun pożittiv (it-Taqsima 3.7). it-trasparenza tal-għajnuna: L-Istati Membri, il-Kummissjoni, l-operaturi ekonomiċi u l-pubbliku għandu jkollhom aċċess faċli għall-atti relevanti kollha u għall-informazzjoni pertinenti dwar l-għajnuna mogħtija (it-Taqsima 3.8). L-għajnuna mill-Istat għandha tikkontribwixxi biex jintlaħaq objettiv wieħed jew iktar ta' interess komuni fit-tifsira tal-Artikolu 107(3) tat-Trattat. Għall-għajnuna għall-finanzjament ta' riskju, l-objettiv ġenerali ta' politika huwa li titjieb il-provvista tal-finanzi għall-SMEs vijabbli mill-iżvilupp bikri tagħhom għall-istadji tat-tkabbir tagħhom u f'ċerti ċirkostanzi, għall-kumpaniji żgħar u innovattivi b'kapitalizzazzjoni medja; biex jiġi żviluppat fuq medda twila ta' żmien suq tal-finanzjament tan-negozju kompetittiv fl-Unjoni, li għandu jikkontribwixxi għat-tkabbir ekonomiku ġenerali. l-investiment meħtieġ jew previst fis-settur privat; l-għadd mistenni ta' benefiċjarji finali li fihom isir investiment, inkluż l-għadd ta' startup SMEs; l-għadd stmat ta' impriżi ġodda maħluqa matul l-implimentazzjoni tal-miżura ta' finanzjament ta' riskju u b'riżultat tal-investimenti għall-finanzjament ta' riskju; l-għadd ta' impjiegi maħluqa fl-intrapriżi benefiċjarji aħħara bejn id-data tal-ewwel investiment għall-finanzjament ta' riskju fil-miżura għall-finanzjament ta' riskju u l-ħruġ mill-investiment; fejn xieraq, il-proporzjon ta' investimenti magħmula skont it-test tal-operatur fl-ekonomija tas-suq; punti importanti u skadenzi li fihom ċerti ammonti predefiniti jew perċentwali tal-baġit għandhom jiġu investiti; ir-redditi/ir-rendiment li mistennija jiġu ġġenerati mill-investimenti; fejn ikun xieraq, l-applikazzjonijiet għal privattivi li jkunu saru mill-benefiċjarji finali matul l-implimentazzjoni tal-miżura ta' finanzjament tar-riskji. L-indikaturi msemmija fil-paragrafu 58 huma rilevanti kemm għall-fini tal-evalwazzjoni tal-effikaċja tal-miżura, kif ukoll biex tiġi vvalutata l-validità tal-istrateġiji tal-investiment imfassla mill-intermedjarju finanzjarju fil-kuntest tal-proċess tal-għażla. Sabiex jiġi żgurat li l-intermedjarji finanzjarji involuti fil-miżura ta' finanzjament tar-riskji jwasslu għall-objettivi ta' politika rilevanti, huma għandhom jikkonformaw mal-kundizzjonijiet stipulati fil-paragrafi minn 61 sa 62 hawn taħt. L-istrateġija ta' investiment tal-intermedjarju finanzjarju għandha tkun allinjata mal-objettivi politiċi tal-miżura. Bħala parti mill-proċess tal-għażla, l-intermedjarji finanzjarji għandhom juru kif l-istrateġija ta' investiment proposta minnhom tista' tikkontribwixxi għall-kisba tal-objettivi u l-miri politiċi. L-Istat Membru għandu jiżgura li l-istrateġija ta' investiment tal-intermedjarji tibqa' dejjem allinjata mal-miri ta' politika miftiehma, pereżempju permezz ta' monitoraġġ xieraq u mekkaniżmi ta' rapportar u tal-parteċipazzjoni ta' rappreżentanti ta' investituri pubbliċi fil-korpi ta' rappreżentanza tal-intermedjarju finanzjarju, bħall-bord superviżorju jew il-bord konsultattiv. Struttura ta' governanza adatta għandha tiżgura li l-bidliet materjali fl-istrateġiji tal-investiment jeħtieġu l-kunsens minn qabel tal-Istat Membru. Biex jiġi evitat id-dubju, l-Istat Membru ma jistax jipparteċipa direttament f'deċiżjonijiet individwali dwar l-investiment u ċ-ċessjoni. L-għajnuna mill-Istat tista' tiġi ġġustifikata biss jekk tkun immirata lejn fallimenti tas-suq speċifiċi li jaffettwaw il-kisba tal-objettiv komuni. Il-Kummissjoni tqis li ma hemm l-ebda falliment tas-suq ġenerali fir-rigward tal-aċċess għall-finanzjament għall-SMEs, iżda biss falliment relatat ma' ċerti gruppi ta' SMEs, skont il-kuntest ekonomiku speċifiku tal-Istat Membru kkonċernat. Dan partikolarment, iżda mhux esklussivament, japplika għal SMEs fil-fażijiet bikrija tagħhom li, minkejja l-prospetti ta' tkabbir tagħhom, mhumiex kapaċi juru l-affidabbiltà kreditizja tagħhom jew il-korrettezza tal-pjanijiet kummerċjali tagħhom lill-investituri. L-ambitu ta' tali falliment tas-suq, kemm f'termini ta' kumpaniji affettwati u r-rekwiżit kapitali tagħhom, jista' jvarja skont is-settur li fih joperaw. Minħabba asimmetriji fl-informazzjoni, is-suq isibha diffiċli li jivvaluta l-profil tar-riskju/redditu ta' tali SMEs u l-kapaċità tagħhom li jiġġeneraw redditi aġġustati għar-riskju. Id-diffikultajiet li dawk l-SMEs jesperjenzaw fil-kondiviżjoni tal-informazzjoni dwar il-kwalità tal-proġett tagħhom, ir-riskju perċepit tagħhom u l-affidabbiltà kreditizja dgħajfa, iwasslu għal kostijiet għolja ta' tranżazzjoni u tal-aġenzija u jistgħu jaggravaw l-averżjoni għar-riskju tal-investitur. Kumpaniji innovattivi u żgħar b'kapitalizzazzjoni medja jistgħu jiffaċċaw diffikultajiet simili u għalhekk jiġu affettwati mill-istess falliment tas-suq. Għandhom jiġu analizzati kemm il-problemi strutturali kif ukoll dawk ċikliċi (jiġifieri dawk relatati mal-kriżi) li jwasslu għal livelli subottimali ta' finanzjament privat. B'mod partikolari, il-valutazzjoni għandha tipprovdi analiżi komprensiva tas-sorsi ta' finanzjament disponibbli għal impriżi eliġibbli, filwaqt li tqis l-għadd ta' intermedjarji finanzjarji eżistenti fiż-żona ġeografika fil-mira, in-natura pubblika jew privata tagħhom, il-volumi ta' investiment immirati lejn dak is-settur rilevanti tas-suq, in-numru ta' impriżi potenzjalment eliġibbli u l-valuri medji ta' tranżazzjonijiet individwali. Din l-analiżi għandha tkun ibbażata fuq dejta li tkopri ħames snin qabel in-notifika tal-miżura għall-finanzjament ta' riskju u, fuq din il-bażi, hija għandha tistima n-natura u d-daqs tad-diskrepanza tal-likwidità, jiġifieri, il-livell ta' domanda għal finanzjament mhux issodisfatta minn impriżi eliġibbli. Biex jiżguraw li l-intermedjarji finanzjarji involuti fil-miżura huma mmirati lejn il-fallimenti identifikati tas-suq, proċess ta' diliġenza dovuta jsir biex tiġi żgurata strateġija ta' investiment kummerċjali soda li tiffoka fuq l-objettiv ta' politika identifikat u tirrispetta r-rekwiżiti tal-eliġibbiltà u r-restrizzjonijiet ta' finanzjament definiti. B'mod partikolari, l-Istati Membri jridu jagħżlu l-intermedjarji finanzjarji li jkunu jistgħu juru li l-istrateġija ta' investiment proposta tagħhom hija kummerċjalment soda u tinkludi politika xierqa għad-diversifikazzjoni tar-riskji mmirata lejn il-kisba tal-vijabbiltà ekonomika u skala effiċjenti f'termini ta' daqs u ambitu territorjali tal-investimenti. Il-kamp ta' applikazzjoni tar-Regolament għal Eżenzjoni Ġenerali Sħiħa huwa ristrett għall-SMEs eliġibbli. Madankollu, ċerti impriżi li ma jkunux jilħqu l-limiti minimi fin-numru ta' ħaddiema u/jew dawk finanzjarji, li jiddefinixxi l-kunċett ta' SMEs jistgħu jiffaċċaw restrizzjonijiet ta' finanzjament simili. L-estensjoni tal-ambitu tal-impriżi eliġibbli f'miżura ta' finanzjament ta' riskju biex ikunu inklużi wkoll kumpaniji żgħar b'kapitalizzazzjoni medja tista' tkun ġustifikata sakemm tipprovdi inċentivi għal investituri privati biex jinvestu f'portafoll iktar diversifikat b'iktar possibbiltajiet ta' dħul u ta' ħruġ. L-inklużjoni fil-portafoll ta' kumpaniji żgħar b'kapitalizzazzjoni medja x'aktarx li tnaqqas ir-riskju fil-livell ta' portafoll u għalhekk iżżid ir-redditu fuq l-investimenti. Għalhekk, dan jista' jkun mod partikolarment effettiv biex ikunu attirati investituri istituzzjonali għall-istadji bikrija iktar riskjużi tal-kumpaniji. F'ċerti ċirkostanzi, l-impriżi b'kapitalizzazzjoni medja jistgħu jiffaċċaw ukoll restrizzjonijiet ta' finanzjament komparabbli għal dawk li jaffettwaw lill-SMEs. Dan jista' jkun il-każ għall-impriżi b'kapitalizzazzjoni medja li jwettqu attivitajiet ta' riċerka u żvilupp u attivitajiet ta' innovazzjoni flimkien mal-investiment inizjali fil-faċilitajiet tal-produzzjoni, inkluża replikazzjoni tas-suq, u li r-rekord storiku tagħhom ma jippermettix lill-investituri potenzjali jagħmlu s-suppożizzjonijiet rilevanti fir-rigward tal-prospetti futuri tas-suq fir-rigward tar-riżultati ta' dawn l-attivitajiet. F'każ bħal dan, l-għajnuna mill-Istat għall-finanzjament ta' riskju tista' tkun neċessarja għal kumpaniji innovattivi b'kapitalizzazzjoni medja biex iżidu l-kapaċitajiet ta' produzzjoni tagħhom għal skala sostenibbli fejn ikunu jistgħu jattiraw finanzjament privat waħidhom. Kif osservat fil-punt 3.3.1(a), l-inklużjoni ta' tali kumpanija b'kapitalizzazzjoni medja fil-portafoll ta' investiment tiegħu tista' tkun mezz effettiv għal intermedjarju finanzjarju biex joffri sett iktar diversifikat ta' opportunitajiet għall-investiment li jappella għal firxa usa' ta' investituri potenzjali. Ir-Regolament għal Eżenzjoni Ġenerali Sħiħa jistipula ammont totali massimu ta' finanzjament ta' riskju għal kull impriża eliġibbli, inkluż investimenti ta' segwitu. Madankollu, f'ċerti industriji fejn l-ispejjeż tar-riċerka jew tal-investiment bil-quddiem ikunu relattivament għoljin, dan l-ammont jista' ma jkunx biżżejjed sabiex jinkisbu l-investimenti inizjali meħtieġa u l-kumpanija tistabbilixxi ruħha fuq mogħdija ta' tkabbir sostenibbli. Għaldaqstant, jista' jkun ġustifikat, f'ċerti kundizzjonijiet, li jkun permess ammont ogħla ta' investiment globali għall-impriżi eliġibbli. Madankollu, l-operaturi tal-pjattaformi multilaterali għan-negozjar mhux bilfors iridu jkunu intrapriżi żgħar meta jiġu stabbiliti. Bl-istess mod, l-ammont massimu ta' għajnuna permessibbli bħala għajnuna tal-bidu skont ir-Regolament għal Eżenzjoni Ġenerali Sħiħa jista' ma jkunx biżżejjed sabiex jappoġġa l-istabbiliment tal-pjattaforma. Barra minn hekk, sabiex ikunu attirati riżorsi suffiċjenti għall-istabbiliment u t-tnedija ta' pjattaformi ġodda, jista' jkun meħtieġ li jkunu pprovduti inċentivi fiskali għal investituri korporattivi. Fl-aħħar nett, il-pjattaforma mhux biss tista' telenka l-SMEs, iżda tista' telenka wkoll dawk l-impriżi li jaqbżu l-limiti minimi stabbiliti fid-definizzjoni ta' SME. Il-fallimenti tas-suq li jaffettwaw l-impriżi f'reġjuni jew Stati Membri partikolari jistgħu jkunu iktar qawwija minħabba n-nuqqas ta' żvilupp relattiv tas-suq ta' finanzjament tal-SMEs f'dawn iż-żoni meta mqabbla ma' reġjuni oħra fl-istess Stat Membru jew fi Stati Membri oħra. Dan jista' jkun il-każ b'mod partikolari fl-Istati Membri fejn ma hemmx il-preżenza formali ta' investituri fil-kapital ta' riskju u investituri informali. Għalhekk, l-objettiv li jkun inkoraġġut l-iżvilupp ta' suq effiċjenti għall-finanzjament tal-SMEs f'dawn ir-reġjuni u li jingħelbu l-ostakli strutturali li jistgħu jostakolaw lill-SMEs milli jkollhom aċċess effettiv għal finanzjament ta' riskju, jistgħu jiġġustifikaw pożizzjoni iktar favorevoli tal-Kummissjoni lejn miżuri li jippermettu l-parteċipazzjoni tal-investituri privati skont il-proporzjonijiet previsti fir-Regolament għal Eżenzjoni Ġenerali Sħiħa. Barra minn hekk, għall-miżuri ta' finanzjament ta' riskju bil-parteċipazzjoni tal-investitur privat skont il-proporzjonijiet stipulati fir-Regolament għal Eżenzjoni Ġenerali Sħiħa, il-Kummissjoni tista' tadotta pożizzjoni pożittiva, partikolarment jekk tali miżuri jkunu speċifikatament immirati għal SMEs qabel l-ewwel bejgħ kummerċjali jew fl-istadju tal-prova tal-kunċett, jiġifieri impriżi affettwati minn falliment tas-suq akbar sakemm parti mir-riskji tal-investiment hija effettivament imġarrba mill-investituri privati parteċipanti. Madankollu, f'ċerti ċirkostanzi, billi tittieħed pożizzjoni ta' finanzjament iktar riskjuża, il-finanzjament pubbliku jista' jippermetti lill-investituri jew mutwanti privati jipprovdu fondi addizzjonali. Fil-valutazzjoni ta' miżuri b'parametri ta' tfassil finanzjarju li jaqbżu l-limiti massimi fir-Regolament għal Eżenzjoni Ġenerali Sħiħa, il-Kummissjoni tqis għadd ta' fatturi kif indikat fit-Taqsima 3.4.2 ta' dawn il-Linji Gwida. Skont ir-Regolament għal Eżenzjoni Ġenerali Sħiħa, il-kriterji applikabbli għall-għażla tal-maniġers għandhom jinkludu rekwiżit li bih, għal strumenti oħra għajr garanziji, "il-kondiviżjoni tal-profitti tingħata preferenza fuq il-protezzjoni minn telf possibbli" biex tillimita xaqlib lejn teħid eċċessiv ta' riskju mill-maniġer li jagħżel l-impriżi li fihom isir l-investiment. Huwa mifhum li dan jiżgura li, tkun xi tkun il-forma tal-istrument finanzjarju previst mill-miżura, kwalunkwe trattament preferenzjali mogħti lil investituri jew mutwanti privati għandu jiġi bbilanċjat kontra l-interess pubbliku, li jikkonsisti fl-iżgurar tan-natura rotatorja tal-kapital pubbliku impenjat u s-sostenibbiltà finanzjarja fit-tul tal-miżura. F'ċerti każi, madankollu, jista' jkun neċessarju li tingħata preferenza lil protezzjoni minn telf possibbli, prinċipalment meta l-miżura għandha fil-mira ċerti setturi li fihom ir-rata ta' inadempjenza tal-SMEs hija għolja. Dan jista' jkun il-każ għal miżuri mmirati lejn SMEs li qabel l-ewwel bejgħ kummerċjali tagħhom jew fl-istadju ta' prova tal-kunċett tagħhom, setturi li qed jiffaċċaw ostakli teknoloġiċi importanti, jew setturi li fihom il-kumpaniji għandhom dipendenza għolja fuq proġetti uniċi li jeħtieġu investiment bil-quddiem kbir u li jinvolvu espożizzjoni għolja għar-riskju, bħalma huma l-industriji kulturali u dawk kreattivi. Preferenza għal mekkaniżmi ta' protezzjoni minn telf possibbli tista' tiġi ġġustifikata wkoll għal miżuri li joperaw permezz ta' fond ta' fondi u li għandhom l-għan li jattiraw investituri privati f'dan il-livell. Filwaqt li r-Regolament għal Eżenzjoni Ġenerali Sħiħa jkopri l-inċentivi fiskali mogħtija lil investituri privati indipendenti li huma persuni fiżiċi li jipprovdu l-finanzjament ta' riskju direttament jew indirettament lill-SMEs eliġibbli, l-Istati Membri jistgħu jsibu li huwa xieraq li jdaħħlu fis-seħħ miżuri li japplikaw inċentivi simili għall-investituri korporattivi. Id-differenza qiegħda fil-fatt li l-investituri korporattivi huma impriżi fit-tifsira tal-Artikolu 107. Il-miżura għalhekk għandha tkun soġġetta għal restrizzjonijiet speċifiċi sabiex ikun żgurat li l-għajnuna fil-livell tal-investituri korporattivi tibqa' proporzjonata u jkollha effett ta' inċentiv reali. Intermedjarji finanzjarji u l-maniġers tagħhom jistgħu jibbenefikaw minn inċentiv fiskali biss sakemm jagixxu bħala koinvestituri jew komutwanti. Ma jista' jingħata ebda inċentiv fiskali fir-rigward tas-servizzi mogħtija mill-intermedjarju finanzjarju jew mill-maniġers tiegħu għall-implimentazzjoni tal-miżura. Bħala l-ewwel pass, il-Kummissjoni tikkunsidra jekk u sakemm il-miżura għall-finanzjament ta' riskju tista' titqies bħala strument xieraq meta mqabbel ma' strumenti politiċi oħrajn immirati biex jinkoraġġixxu l-investimenti ta' finanzjament ta' riskju fl-impriżi eliġibbli. L-għajnuna mill-Istat mhijiex l-uniku strument politiku disponibbli għall-Istati Membri sabiex jiffaċilitaw l-għoti tal-finanzjament ta' riskju lill-impriżi eliġibbli. Huma jistgħu jużaw għodod ta' politika kumplementarji oħrajn kemm fuq in-naħa tal-provvista kif ukoll dik tad-domanda, bħal miżuri regolatorji biex jiffaċilitaw il-funzjonament tas-swieq finanzjarji, miżuri biex jitjieb l-ambjent tan-negozju, servizzi konsultattivi għall-prontezza tal-investiment jew l-investimenti pubbliċi skont it-test tal-operatur f'ekonomija tas-suq. Bħala t-tieni pass, il-Kummissjoni tikkunsidra jekk il-miżura proposta hix iktar xierqa minn strumenti alternattivi ta' għajnuna mill-Istat li jindirizzaw l-istess falliment tas-suq. F'dan ir-rigward, hemm assunzjoni ġenerali li l-istrumenti finanzjarji joħolqu inqas distorsjoni minn għotjiet diretti u għalhekk jikkostitwixxu strument iktar xieraq. Madankollu, l-għajnuna mill-Istat biex tiffaċilita l-provvediment ta' finanzjament ta' riskju tista' tingħata f'diversi forom, bħal strumenti fiskali selettivi jew strumenti finanzjarji subkummerċjali, inkluża firxa ta' strumenti ta' ekwità, dejn jew garanziji b'karatteristiċi differenti ta' riskji u gwadanji; kif ukoll diversi modi ta' provvediment u strutturi ta' finanzjament, li l-adegwatezza tagħhom tiddependi fuq in-natura tal-impriżi fil-mira u d-diskrepanza tal-likwidità. Għalhekk, il-Kummissjoni tivvaluta jekk it-tfassil tal-miżura jipprovdix għal struttura ta' finanzjament effiċjenti, filwaqt li tqis l-istrateġija tal-investiment tal-fond, sabiex tiżgura operazzjonijiet sostenibbli. F'dan ir-rigward, il-Kummissjoni tħares b'mod pożittiv lejn miżuri li jinvolvu fondi kbar biżżejjed f'termini ta' daqs tal-portafoll, l-ambitu ġeografiku, b'mod partikolari jekk joperaw f'diversi Stati Membri, u diversifikazzjoni tal-portafoll, minħabba li tali fondi jistgħu jkunu iktar effiċjenti u għalhekk iktar attraenti għal investituri privati, meta mqabbla ma' fondi iżgħar. Ċerti strutturi tal-fond ta' fondi jistgħu jissodisfaw dawn il-kundizzjonijiet sakemm l-kostijiet kumplessivi tal-ġestjoni li jirriżultaw mil-livelli differenti ta' intermedjazzjoni huma paċuti permezz ta' gwadann sostanzjali fl-effiċjenza. Għal strumenti finanzjarji li jaqgħu barra mill-kamp ta' applikazzjoni tar-Regolament għal Eżenzjoni Ġenerali Sħiħa, il-Kummissjoni tikkunsidra l-elementi stabbiliti fil-paragrafi minn 95 sa 119. Miżura ta' finanzjament ta' riskju li hija mmirata lejn l-impriżi eliġibbli li jkun ilhom joperaw f'suq għal aktar minn seba' snin mill-ewwel bejgħ kummerċjali tagħhom meta jsir l-ewwel investiment għall-finanzjament ta' riskju, għandu jkollha restrizzjonijiet xierqa kemm f'termini ta' limiti ta' żmien (pereżempju, 10 snin minflok sebgħa) jew kriterji oġġettivi oħra ta' natura kwalitattiva relatati mal-istadju ta' żvilupp tal-impriżi fil-mira. Għal dawn il-miri ta' investiment il-Kummissjoni normalment tkun tirrikjedi proporzjon minimu ta' parteċipazzjoni privata ta' 60 %. It-tielet, il-livell tal-istruttura tal-finanzjament li fih il-miżura għandha l-għan li tiġbor investiment privat huwa ta' importanza. Fil-livell tal-fond ta' fondi, il-kapaċità li jkun attirat finanzjament privat tista' tiddependi fuq użu iktar estensiv ta' mekkaniżmi ta' protezzjoni kontra telf possibbli. Għal kuntrarju ta' dan, dipendenza eċċessiva fuq tali mekkaniżmi tista' toħloq distorsjoni fl-għażla ta' impriżi eliġibbli u twassal għal eżiti ineffiċjenti fejn investituri privati jintervjenu fil-livell tal-investiment fl-impriżi u abbażi ta' kull tranżazzjoni. Fil-valutazzjoni tan-neċessità tat-tfassil speċifiku tal-miżura, il-Kummissjoni tista' tqis l-importanza tar-riskju residwu miżmum minn investituri privati magħżula fir-rigward tat-telf mistenni u dak mhux mistenni preżunt mill-investitur pubbliku, kif ukoll il-bilanċ tar-redditu mistenni bejn l-investitur pubbliku u l-investituri privati. Għalhekk, profil differenti tar-riskji u l-gwadanji jista' jkun aċċettat jekk dan jimmassimizza l-ammont ta' investiment privat, mingħajr ma jfixkel il-karattru ġenwin xprunat mill-profitti tad-deċiżjonijiet ta' investiment. Ir-raba', in-natura eżatta tal-inċentivi għandha tiġi ddeterminata permezz ta' proċess miftuħ u mhux diskriminatorju għall-għażla tal-intermedjarji finanzjarji, u l-maniġers tal-fondi u l-investituri. Bl-istess mod, il-maniġers tal-fond ta' fondi għandhom ikunu meħtieġa li bħala parti mill-mandat ta' investiment tagħhom, legalment jimpenjaw ruħhom li permezz ta' proċess kompetittiv għall-għażla ta' intermedjarji finanzjarji, maniġers tal-fondi jew investituri, jiddeterminaw il-kundizzjonijiet preferenzjali li jistgħu japplikaw fil-livell ta' sottofondi. Bil-għan li jagħtu prova tal-ħtieġa tal-kundizzjonijiet speċifiċi li huma l-bażi tat-tfassil tal-miżura, l-Istati Membri jistgħu jintalbu jipproduċu evidenza li turi li, fil-proċess tal-għażla tal-investituri privati, il-parteċipanti kollha fil-proċess kienu qegħdin jitolbu kundizzjonijiet li ma jkunux koperti mir-Regolament għal Eżenzjoni Ġenerali Sħiħa, jew f'każ li s-sejħa għall-offerti ma kinitx konklużiva. Il-ħames ħaġa, l-intermedjarju finanzjarju jew il-maniġer tal-fond jista' jikkoinvesti flimkien mal-Istat Membru, sakemm dan jevita kwalunkwe kunflitt ta' interess potenzjali. L-intermedjarju finanzjarju għandu jieħu mill-inqas 10 % tal-biċċa tal-ewwel telf. Tali koinvestiment jista' jikkontribwixxi biex jiżgura li d-deċiżjonijiet ta' investiment ikunu allinjati mal-miri ta' politika rilevanti. L-abbiltà tal-maniġer li jipprovdi investiment mir-riżorsi proprji tiegħu tista' tkun wieħed mill-kriterji tal-għażla. Fl-aħħar nett, miżuri ta' finanzjament ta' riskju li jagħmlu użu minn strumenti ta' dejn għandhom jipprovdu għal mekkaniżmu li jiżgura li l-intermedjarju finanzjarju jgħaddi l-vantaġġ li jirċievi mill-Istat lil intrapriżi benefiċjarji finali, pereżempju fil-forma ta' rati ta' imgħax iktar baxxi, rekwiżiti tal-kollateral imnaqqsa jew taħlita tagħhom it-tnejn. L-intermedjarju finanzjarju jista' wkoll jgħaddi l-vantaġġ billi jinvesti f'impriżi li għalkemm potenzjalment vijabbli, skont il-kriterji interni ta' klassifikazzjoni tal-intermedjarju finanzjarju, ikunu fi klassi ta' riskju fejn l-intermedjarju ma jinvestix fin-nuqqas ta' miżura għall-finanzjament ta' riskju. Il-mekkaniżmu ta' trasferiment għandu jinkludi arranġamenti ta' monitoraġġ adegwat, kif ukoll mekkaniżmu ta' restituzzjoni. L-istrumenti tal-investiment ta' ekwità jistgħu jieħdu l-forma ta' investimenti ta' ekwità jew kważiekwità f'impriża, li permezz tagħhom l-investitur jixtri s-sjieda (parti minnha) ta' dik l-impriża. Strumenti azzjonarji jista' jkollhom diversi karatteristiċi asimmetriċi, li jipprovdu trattament divrenzjat tal-investituri minħabba li xi wħud jistgħu jipparteċipaw f'parti akbar tar-riskji u l-gwadanji minn oħrajn. Biex ittaffi r-riskji tal-investituri privati, il-miżura tista' toffri protezzjoni pożittiva (l-investitur pubbliku li jċedi parti mir-redditu) jew il-protezzjoni kontra parti mit-telf (limitar tat-telf għall-investitur privat) jew taħlita tat-tnejn. Il-Kummissjoni tqis li inċentivi pożittivi joħolqu allinjament aħjar ta' interessi bejn l-investituri pubbliċi u dawk privati. Min-naħa l-oħra, il-protezzjoni għal telf possibbli fejn l-investitur pubbliku jista' jkun espost għal riskji ta' prestazzjoni fqira tista' twassal għal miżallinjament tal-interessi u għażla avversa mill-intermedjarji finanzjarji jew l-investituri. Miżura ta' finanzjament ta' riskju tista' tkopri għoti ta' self fil-livell tal-intermedjarji finanzjarji jew tal-benefiċjarji finali. Strumenti ta' dejn iffinanzjat jistgħu jieħdu forom differenti, inkluż self subordinat u self b'kondiviżjoni tar-riskji tal-portafoll. Is-self subordinat jista' jingħata lill-intermedjarji finanzjarji sabiex isaħħu l-istruttura kapitali tagħhom, bil-għan li jkunu jistgħu jipprovdu finanzjament addizzjonali lill-impriżi eliġibbli. Is-self għall-kondiviżjoni tar-riskji tal-portafoll huwa mfassal biex jipprovdi self lil intermedjarji finanzjarji li jikkommettu ruħhom li jikkofinanzjaw portafoll ta' self ġdid jew lokazzjonijiet lil impriżi eliġibbli sa ċerta rata ta' kofinanzjament flimkien ma' kondiviżjoni tar-riskju ta' kreditu tal-portafoll skont is-selfa (jew lokazzjoni). Fiż-żewġ każijiet, l-intermedjarju finanzjarju jaġixxi bħala koinvestitur fl-impriżi eliġibbli imma jgawdi minn trattament preferenzjali meta mqabbel mal-investitur/mutwanti pubbliku minħabba li l-istrument itaffi l-iskopertura tiegħu stess li tirriżulta mill-portafoll tas-self sottostanti. Strumenti ta' self għall-kondiviżjoni tar-riskju tal-portafoll tas-self għandhom jiżguraw rata ta' koinvestiment sostanzjali mill-intermedjarji finanzjarji magħżula. Dan huwa preżunt li huwa l-każ jekk din ir-rata tkun iktar baxxa minn 30 % tal-valur tal-portafoll tas-self sottostanti. Jekk l-istrumenti ta' dejn iffinanzjati jintużaw għall-finanzjament mill-ġdid tas-self eżistenti, huma ma jitqisux li jiġġeneraw effett ta' inċentiv u kwalunkwe element ta' għajnuna fi strumenti bħal dawn ma jistax jitqies bħala kompatibbli mas-suq intern skont l-Artikolu 107(3)(c) tat-Trattat. Miżura ta' finanzjament tar-riskji tista' tipprovdi għall-għoti ta' garanziji lill-intermedjarji finanzjarji jew lill-benefiċjarji finali. It-tranżazzjonijiet eliġibbli koperti mill-garanzija għandhom ikunu tranżazzjonijiet ta' self eliġibbli għall-finanzjamenti ta' riskju oriġinati ġodda, inklużi strumenti ta' lokazzjoni, kif ukoll strumenti ta' investiment fi kważiekwità, bl-esklużjoni ta' strumenti azzjonarji. Fil-każ ta' garanziji limitati, ir-rata ta' limitu fil-prinċipju għandha tkopri biss it-telf mistenni. Jekk hija tkopri wkoll it-telf mhux mistenni, dan tal-aħħar għandu jkun ipprezzat f'livell li jirrifletti l-kopertura addizzjonali tar-riskju. B'mod ġenerali, ir-rata massima ma għandhiex taqbeż il-35 %. Il-garanziji mhux limitati (garanziji b'rata ta' garanzija, iżda mingħajr ebda rata massima) jistgħu jiġu pprovduti f'każijiet debitament ġustifikati u jiġu pprezzati b'tali mod li jkunu jirriflettu l-kopertura tar-riskji addizzjonali pprovduta mill-garanzija. Id-durata tal-garanzija għandha tkun limitata fiż-żmien, normalment sa massimu ta' 10 snin, mingħajr preġudizzju għall-maturità tal-istrumenti tad-dejn individwali koperti mill-garanzija, li tista' tkun itwal. Il-garanzija titnaqqas jekk l-intermedjarju finanzjarju ma jinkludi l-ebda ammont minimu ta' investiment fil-portafoll matul perjodu speċifiku. Tariffi ta' impenn ikunu meħtieġa għall-ammonti li ma jintużawx. Għandhom jintużaw metodi bħal tariffi ta' impenn, avvenimenti ta' skattar jew avvenimenti importanti bil-għan li jinċentivaw lill-intermedjarji sabiex jilħqu l-volumi miftiehma. Kif imsemmi fit-Taqsima 3.3.2(d), il-kamp ta' applikazzjoni tar-Regolament għal Eżenzjoni Ġenerali Sħiħa huwa limitat għall-inċentivi fiskali li huma mmirati lejn investituri li huma persuni fiżiċi. Għalhekk, il-miżuri li jużaw inċentivi fiskali sabiex iħeġġu lill-investituri korporattivi jipprovdu finanzjament lill-impriżi eliġibbli, direttament jew indirettament permezz tal-akkwist ta' ishma f'fond iddedikat jew f'tipi oħrajn ta' mezzi ta' investiment li jinvestu f'impriżi bħal dawn, huma soġġetti għal notifika lill-Kummissjoni. L-inċentivi fiskali lill-investituri korporattivi jistgħu jieħdu l-forma ta' ħelsien mit-taxxa fuq l-introjtu u/jew ħelsien mit-taxxa fuq il-qligħ kapitali u d-dividendi, inklużi l-krediti tat-taxxa u d-diferimenti. Fil-kuntest tal-prattika tagħha ta' eżekuzzjoni, il-Kummissjoni ġeneralment ikkunsidrat bħala kompatibbli ħelsien mit-taxxa fuq l-introjtu mfassal b'tali mod li jkun fih limiti speċifiċi dwar il-perċentwali massimu tal-ammont investit li l-investitur jista' jitlob għal skopijiet ta' ħelsien mit-taxxa, kif ukoll massimu ta' ammont ta' ħelsien mit-taxxa li jista' jitnaqqas minn obbligazzjonijiet ta' taxxa tal-investitur. Barra minn hekk, l-obbligazzjoni ta' taxxa fuq il-qligħ kapitali mill-bejgħ ta' ishma jista' jkun diferit jekk jiġi investit mill-ġdid f'investimenti eliġibbli fi żmien ċertu perjodu, filwaqt li t-telf li jirriżulta mal-bejgħ ta' tali ishma jista' jitnaqqas mill-profitti akkumulati minn ishma oħra suġġetti għall-istess taxxa. B'mod ġenerali, il-Kummissjoni hija tal-fehma li dawn it-tipi ta' miżuri fiskali huma xierqa u għalhekk għandhom effett ta' inċentiv jekk l-Istat Membru jkun jista' jipproduċi evidenza li turi li l-għażla tal-impriżi eliġibbli hija bbażata fuq sett strutturat sewwa ta' rekwiżiti tal-investiment, magħmul pubbliku permezz ta' pubbliċità xierqa, u li tistabbilixxi l-karatteristiċi tal-impriżi eliġibbli li huma soġġetti għal falliment ipprovat tas-suq. Il-vantaġġ fiskali għandu jkun miftuħ għall-investituri kollha li jissodisfaw il-kriterji meħtieġa, mingħajr diskriminazzjoni fir-rigward tal-post ta' stabbiliment tagħhom u sakemm l-Istat Membru kkonċernat ikun konformi mal-istandards minimi ta' governanza tajba fi kwistjonijiet relatati mat-taxxa. Għalhekk, l-Istati Membri għandhom jiżguraw pubbliċità adegwata fir-rigward tal-kamp ta' applikazzjoni u l-parametri tekniċi tal-miżura. Dawn għandhom jinkludu l-livelli u l-limiti massimi meħtieġa li jiddefinixxu l-vantaġġ massimu li jista' jieħu kull investitur individwali mill-miżura, kif ukoll l-ammont ta' investiment massimu li jista' jsir f'impriżi eliġibbli individwali. Rigward miżuri ta' għajnuna ta' sostenn ta' pjattaformi multilaterali għan-negozjar lil hinn mil-limiti stipulati fir-Regolament għal Eżenzjoni Ġenerali ssir Sħiħa, l-operatur tal-pjattaforma jrid jipprovdi pjan tal-operat li juri li l-pjattaforma megħjuna tista' issir awtosostenibbli f'inqas minn 10 snin. Barra minn hekk, ix-xenarji kontrofattwali plawżibbli għandhom jiġu pprovduti fin-notifika li tqabbel is-sitwazzjonijiet li fihom jiġu kkonfrontati l-impriżi kummerċjabbli li kieku l-pjattaforma ma kinitx teżisti, f'termini tal-aċċess għall-finanzjament neċessarju. Il-Kummissjoni tħares b'mod favorevoli lejn pjattaformi multilaterali għan-negozjar stabbiliti minn diversi Stati Membri u li joperaw f'diversi Stati Membri, minħabba li dawn jistgħu jkunu partikolarment effiċjenti u attraenti għall-investituri privati, b'mod partikolari għall-investituri istituzzjonali. Barra minn hekk, l-istrateġija tal-operat proposta tal-pjattaforma għandha turi li, minħabba nuqqas persistenti ta' elenkar fuq tali pjattaformi, u għalhekk nuqqas ta' likwidità, il-pjattaforma kkonċernata għandha tiġi sostnuta għal perjodu ta' żmien qasir, minkejja l-vijabbiltà fit-tul tagħha. Il-Kummissjoni tikkunsidra b'mod pożittiv għajnuna għat-twaqqif ta' pjattaforma multilaterali għan-negozjar fl-Istati Membri fejn l-ebda tali pjattaforma ma teżisti. Fil-każ li l-pjattaforma multilaterali għan-negozjar li għandha tkun sostnuta hija sottopjattaforma jew sussidjarja ta' borża tal-kambju eżistenti, il-Kummissjoni tagħti attenzjoni partikolari għall-valutazzjoni ta' nuqqas ta' finanzjament li tali sottopjattaforma tiffaċċa. L-għajnuna mill-Istat tista' tkun biss kompatibbli ma' suq intern jekk ikollha effett ta' inċentiv li jġiegħel lill-benefiċjarju tal-għajnuna jbiddel l-imġiba tiegħu billi jwettaq attivitajiet li kieku ma kienx iwettaq mingħajr l-għajnuna jew li kien iwettaq b'mod iktar ristrettiv minħabba l-eżistenza ta' falliment tas-suq. Fil-livell ta' impriżi eliġibbli, effett ta' inċentiv iseħħ meta l-benefiċjarju finali jista' jiġbor il-finanzjament li ma kienx ikun inkella disponibbli f'dak li għandu x'jaqsam mal-forma, l-ammont jew l-iskedar. Miżuri ta' finanzjament ta' riskju għandhom jinċentivaw lill-investituri tas-suq sabiex jipprovdu finanzjament lill-impriżi eliġibbli potenzjalment vijabbli 'l fuq mil-livelli attwali u/jew sabiex jassumu riskju addizzjonali. Miżura ta' finanzjament ta' riskju titqies li għandha effett ta' inċentiv jekk timmobilizza investimenti mis-sorsi tas-suq sabiex b'hekk il-finanzjament totali pprovdut lill-impriżi eliġibbli jaqbeż il-baġit tal-miżura. Għaldaqstant, element ewlieni fl-għażla tal-intermedjarji finanzjarji u tal-maniġers tal-fondi għandu jkun l-abbiltà tagħhom li jimmobilizzaw l-investiment privat addizzjonali. Il-valutazzjoni tal-effett ta' inċentiv hija marbuta mill-qrib mal-valutazzjoni tal-falliment tas-suq diskussa fit-Taqsima 3.3. Barra minn hekk, l-adegwatezza tal-miżura biex jinkiseb l-effett ta' ingranaġġ fl-aħħar mill-aħħar tiddependi fuq it-tfassil tal-miżura fir-rigward tal-bilanċ tar-riskji u l-gwadanji bejn il-fornituri pubbliċi u dawk privati tal-finanzjament, li huwa wkoll marbut mill-qrib mal-kwistjoni dwar jekk it-tfassil tal-miżura ta' għajnuna mill-Istat għall-finanzjament ta' riskju hux xieraq (ara t-Taqsima 3.4 hawn fuq). Għaldaqstant, ladarba jiġi identifikat kif xieraq il-falliment fis-suq u l-miżura jkollha disinn xieraq, ikun jista' jiġi preżunt li tabilħaqq hemm effett ta' inċentiv. L-għajnuna mill-Istat trid tkun proporzjonata b'relazzjoni mal-falliment tas-suq li jkun qed jiġi indirizzat sabiex jinkisbu l-objettivi rilevanti tal-politika. Hija għandha tkun imfassla b'mod kosteffiċjenti, f'konformità mal-prinċipji ta' ġestjoni finanzjarja soda. Sabiex miżura ta' għajnuna tkun tista' titqies bħala proporzjonata, l-għajnuna għandha tkun limitata għall-minimu strett meħtieġ sabiex jiġi attirat il-finanzjament mis-suq bil-għan li titnaqqas id-diskrepanza fil-finanzjament identifikata, mingħajr ma jiġu ġġenerati vantaġġi żejda. Il-miżura għandha tiżgura li jkun hemm bilanċ bejn il-kundizzjonijiet preferenzjali offruti minn strument finanzjarju sabiex jiġi massimizzat l-effett ta' ingranaġġ waqt li tindirizza l-falliment tas-suq identifikat fuq naħa waħda, u l-ħtieġa għall-istrument li jiġġenera redditi finanzjarji suffiċjenti biex jibqa' operazzjonalment vijabbli, fuq in-naħa l-oħra. In-natura eżatta u l-valur tal-inċentivi għandhom ikunu determinati permezz ta' proċess tal-għażla miftuħ u mhux diskriminatorju, li fih intermedjarji finanzjarji, kif ukoll maniġers ta' fondi jew investituri jintalbu jippreżentaw offerti li jikkompetu. Il-Kummissjoni tqis li fejn ikunu stabbiliti xi redditi asimmetriċi aġġustati għar-riskju jew kondiviżjoni ta' telf permezz ta' proċess bħal dan, l-istrument finanzjarju għandu jitqies bħala proporzjonat u li jirrifletti rata ġusta ta' redditu (FRR). Fejn il-maniġers ta' fondi huma magħżula permezz ta' sejħa miftuħa, trasparenti u mhux diskriminatorja li teħtieġ li l-applikanti jippreżentaw il-bażi tal-investituri tagħhom bħala parti mill-proċess tal-għażla, l-investituri privati huma kkunsidrati li huma magħżula b'mod xieraq. Fil-każ ta' koinvestiment minn xi fond pubbliku ma' investituri privati li jipparteċipaw skont it-tranżazzjoni, dawn tal-aħħar għandhom jintgħażlu permezz ta' proċess kompetittiv xieraq fir-rigward ta' kull tranżazzjoni, li huwa l-mod preferut biex tkun stabilita l-FRR. Fejn investituri privati ma jkunux magħżula permezz ta' proċess bħal dan (pereżempju għax il-proċedura tal-għażla ma kinitx efettiva u konklussiva) sabiex jiġi evitat kumpens żejjed lill-investituri, l-FRR għandha tkunu stabbilita minn espert indipendenti fuq il-bażi ta' analiżi ta' punti referenzjarji tas-suq u r-riskju tas-suq bl-użu ta' metodoloġija ta' valutazzjoni tal-fluss tal-flus skontat. Abbażi ta' dan, l-espert indipendenti għandu jikkalkula livell minimu ta' FRR u miegħu jżid marġini xieraq li jkun jirrifletti r-riskji. F'każ bħal dan, għandu jkun hemm fis-seħħ ir-regoli xierqa biex jinħatar l-espert indipendenti. Bħala minimu, l-espert għandu jkun liċenzjat biex jipprovdi parir bħal dan, ikun irreġistrat mal-assoċjazzjonijiet professjonali rilevanti, jikkonforma mar-regoli professjonali u deontoloġiċi maħruġa minn dawk l-assoċjazzjonijiet, ikun indipendenti u jkun responsabbli għall-akkuratezza tal-għarfien espert tiegħu. Fil-prinċipju, l-esperti indipendenti għandhom jintgħażlu permezz ta' proċedura tal-għażla miftuħa, trasparenti u mhux diskriminatorja. L-istess espert indipendenti ma jistax jintuża darbtejn f'perjodu ta' tliet snin. Fid-dawl ta' dak li ntqal hawn fuq, il-karatteristiċi tal-miżura jista' jkun fihom diversi investimenti pubbliċi u privati b'kondiviżjoni asimmetrika tal-profitti jew skedati asimmetrikament, sakemm ir-redditi mistennija aġġustati skont ir-riskju għall-investituri privati jkunu limitati għall-FRR. Bħala prinċipju ġenerali, il-Kummissjoni tqis li l-allinjament ekonomiku tal-interessi bejn l-Istat Membru u l-intermedjarji finanzjarji jew il-maniġers tagħhom, kif xieraq, jista' jnaqqas l-għajnuna. L-interessi għandhom ikunu allinjati kemm fir-rigward tal-kisba tal-miri ta' politika speċifiċi u kif ukoll tal-prestazzjoni finanzjarja tal-investiment pubbliku fl-istrument. L-intermedjarju finanzjarju jew il-maniġer ta' fond jista' jikkoinvesti flimkien mal-Istat Membru, sakemm il-patti u l-kundizzjonijiet ta' tali koinvestiment huma tali li jeskludu kull possibbiltà ta' kunflitt ta' interessi. Tali koinvestiment jista' jinċentiva lill-maniġer biex jallinja d-deċiżjonijiet ta' investiment mal-miri ta' politika stabbiliti. L-abbiltà tal-maniġer sabiex jipprovdi investiment mir-riżorsi proprji tiegħu tista' tkun wieħed mill-kriterji tal-għażla. Ir-remunerazzjoni tal-intermedjarji finanzjarji jew tal-maniġers tal-fondi, skont it-tip ta' miżura għall-finanzjament ta' riskju, għandha tinkludi tariffa maniġerjali annwali, kif ukoll inċentivi bbażati fuq prestazzjoni, bħal l-imgħax riportat. Il-komponent tar-remunerazzjoni bbażat fuq il-prestazzjoni għandu jkun sinifikanti u maħsub biex jippremja l-prestazzjoni finanzjarja, kif ukoll il-kisba ta' miri ta' politika speċifiċi stabbiliti bil-quddiem. Inċentivi relatati mal-politika jridu jkunu bbilanċjati ma' inċentivi bbażati fuq il-prestazzjoni finanzjarja li huma meħtieġa biex jiżguraw għażla effiċjenti ta' impriżi eliġibbli li fihom isiru l-investimenti. Barra minn hekk, il-Kummissjoni tqis l-penali possibbli pprovduti għalihom fil-ftehim ta' finanzjament bejn l-Istat Membru u l-intermedjarju finanzjarju, u li japplikaw f'każ li l-miri ta' politika definiti ma jintlaħqux. Il-livell ta' remunerazzjoni bbażat fuq il-prestazzjoni għandu jkun iġġustifikat fuq il-bażi tal-prassi tas-suq relevanti. Il-manigers għandhom ikunu remunerati mhux biss għall-iżbors b'suċċess u l-ammont ta' kapital privat miġbur, iżda wkoll għar-redditi fuq l-investiment b'suċċess, bħal irċevuti ta' introjtu u dawk kapitali li jaqbżu ċerta rata minima ta' redditu. It-total tat-tariffi ta' ġestjoni ma għandhomx jaqbżu l-kostijiet operazzjonali u dawk ta' ġestjoni neċessarji għall-eżekuzzjoni tal-istrument finanzjarju kkonċernat, flimkien ma' profitt raġonevoli, f'konformità mal-prattika tas-suq. It-tariffi ma jistgħux jinkludu l-kostijiet tal-investiment. Minħabba li l-intermedjarji finanzjarji jew il-maniġers tagħhom, kif xieraq, għandhom ikunu magħżula permezz ta' sejħa miftuħa, trasparenti u mhux diskriminatorja, l-istruttura kumplessiva tat-tariffi tista' tkun evalwata bħala parti mill-punteġġ ta' dak il-proċess tal-għażla u r-remunerazzjoni massima tista' tiġi stabbilita bħala riżultat ta' tali għażla. Fil-każ ta' ħatra diretta lil entità fdata, il-Kummissjoni tqis li t-tariffa annwali għall-ġestjoni, fil-prinċipju ma għandhiex taqbeż it-3 % tal-kapital li għandu jkun ikkontribwit għall-entità, esklużi l-inċentivi bbażati fuq prestazzjoni. L-investiment totali għal kull impriża benefiċjarja, ma jistax jaqbeż l-ammont massimu stabbilit mid-dispożizzjoni dwar il-finanzjament ta' riskju tar-Regolament għal Eżenzjoni Ġenerali Sħiħa. F'każ ta' ħelsien mit-taxxa fuq l-introjtu, l-investituri li jipprovdu finanzi lil impriżi eliġibbli jistgħu jirċievu ħelsien sa perċentwali raġonevoli tal-ammont investit f'impriżi eliġibbli, sakemm l-obligazzjoni massima ta' taxxa fuq l-introjtu tal-investitur, kif stabbilita qabel il-miżura fiskali, ma tinqabiżx. Skont l-esperjenza tal-Kummissjoni, l-impożizzjoni ta' limitu massimu fuq il-ħelsien mit-taxxa għal 30 % tal-ammont investit hija meqjusa bħala raġonevoli. It-telf li jirriżulta mat-trasferiment tal-ishma jista' jiġi paċut kontra t-taxxa fuq l-introjtu. Fil-każ ta' ħelsien mit-taxxa fuq id-dividendi, kwalunkwe dividend irċevut fir-rigward tal-ishma kwalifikanti jista' jkun eżentat kompletament mit-taxxa fuq l-introjtu. Bl-istess mod, fil-każ ta' ħelsien mit-taxxa fuq qligħ kapitali, kull profitt fuq il-bejgħ ta' ishma kwalifikanti jista' jkun kompletament eżenti mit-taxxa fuq il-qligħ kapitali. Barra minn hekk, l-obbligazzjoni ta' taxxa fuq il-qligħ kapitali fir-rigward tat-trasferiment tal-ishma kwalifikattivi eżistenti tista' tiġi differita jekk tiġi investita mill-ġdid f'ishma kwalifikanti fi żmien sena. Sabiex tippermetti analiżi xierqa tal-proporzjonalità tal-għajnuna lill-operatur ta' pjattaforma multilaterali għan-negozjar, l-għajnuna mill-Istat tista' tingħata biex tkopri sa 50 % tal-kostijiet ta' investiment imġarrba għall-istabbiliment ta' pjattaforma bħal din. Fil-każ ta' inċentivi fiskali lil investituri korporattivi, il-Kummissjoni tivvaluta l-miżura fl-isfond tal-kundizzjonijiet stabbiliti għal strumenti fiskali f'dawn il-Linji Gwida. Il-miżura ta' għajnuna mill-Istat għandha titfassal b'tali mod li tillimita d-distorsjonijiet tal-kompetizzjoni fis-suq intern. L-effetti negattivi għandhom jiġu bbilanċjati kontra l-effett pożittiv globali tal-miżura. Fil-każ ta' miżuri ta' finanzjament ta' riskju, l-effetti potenzjali negattivi għandhom ikunu vvalutati f'kull livell fejn tista' tkun preżenti l-għajnuna: l-investituri, l-intermedjarji finanzjarji u l-maniġers tagħhom, u l-benefiċjarji finali. L-ewwel nett, fil-livell tas-suq għall-provvista tal-finanzjament tar-riskji, l-għajnuna mill-Istat tista' twassal għall-esklużjoni tal-investituri privati. Dan jista' jnaqqas l-inċentivi għall-investituri privati biex jiffinanzjaw l-SMEs destinatarji u jinkoraġġihom jistennew li l-Istat jagħti l-għajnuniet għal dawn l-investimenti. Dan ir-riskju jsir iktar rilevanti iktar ma jkun għoli l-ammont tal-finanzjament totali lill-benefiċjarji finali, iktar ma jkun kbir id-daqs ta' dawk l-impriżi benefiċjarji u iktar ma jkun żviluppat l-istadju ta' żvilupp tagħhom, hekk kif il-finanzjament privat isir progressivament disponibbli f'dawk iċ-ċirkostanzi. Barra minn hekk, l-għajnuna mill-Istat ma għandhiex tieħu post ir-riskju kummerċjali normali tal-investimenti li kienu jagħmlu l-investituri anki fin-nuqqas tal-għajnuna mill-Istat. Madankollu, sakemm il-falliment tas-suq jiġi definit kif suppost, huwa inqas probabbli li l-miżura għall-finanzjament ta' riskju tirriżulta f'tali esklużjoni ("crowding out"). It-tieni, fil-livell tal-intermedjarji finanzjarji, l-għajnuna jista' jkollha effetti distortivi f'dak li għandu x'jaqsam maż-żieda jew maż-żamma tas-saħħa tal-intermedjarju fis-suq, pereżempju s-suq f'reġjun partikolari. Anki meta l-għajnuna ma ssaħħaħx is-setgħa tal-intermedjarju finanzjarju fis-suq direttament, hija tista' tagħmel dan indirettament, billi tiskoraġġixxi l-espansjoni tal-kompetituri eżistenti, twassal għall-ħruġ tagħhom jew tiskoraġġixxi d-dħul ta' kompetituri ġodda. Miżuri ta' finanzjament ta' riskju għandhom ikunu mmirati lejn impriżi orjentati lejn it-tkabbir li ma jstgħux jattiraw livell xieraq ta' finanzjament minn riżorsi privati iżda jistgħu jsiru vijabbli b'għajnuna mill-Istat għall-finanzjament ta' riskju. Madankollu, miżura li tipprovdi għat-twaqqif ta' fond pubbliku li l-istrateġija ta' investiment tiegħu ma tippruvax b'mod suffiċjenti l-vijabbiltà potenzjali tal-impriżi eliġibbli, hija improbabbli li tissodisfa t-test tal-ibbilanċjar, minħabba li f'każ bħal dan l-investiment għall-finanzjament ta' riskju jista' jammonta għal għotja. Minħabba li l-kundizzjonijiet dwar il-ġestjoni kummerċjali u t-teħid ta' deċiżjonijiet orjentati lejn il-profitt stabbiliti fid-dispożizzjonijiet dwar il-finanzjament ta' riskju fir-Regolament għal Eżenzjoni Ġenerali Sħiħa, huma essenzjali biex jiżguraw li l-għażla tal-impriżi benefiċjarji finali hija bbażata fuq loġika kummerċjali, dawk il-kundizzjonijiet ma jistax ikollhom deroga skont dawn il-Linji Gwida, inkluż fejn il-miżura tinvolvi intermedjarji finanzjarji pubbliċi. Il-fondi ta' investiment ta' skala żgħira, b'fowkus reġjonali limitat u mingħajr arranġamenti adegwati ta' governanza jkunu analizzati bil-ħsieb li jiġi evitat ir-riskju li jinżammu strutturi tas-suq ineffiċjenti. Skemi ta' finanzjament ta' riskju reġjonali ma jkollhomx skala u ambitu suffiċjenti, minħabba nuqqas ta' diversifikazzjoni marbuta man-nuqqas ta' numru suffiċjenti ta' impriżi eliġibbli bħala miri għall-investiment, li jistgħu jnaqqsu l-effiċjenza ta' tali fondi u jirriżultaw fl-għoti ta' għajnuna lil kumpaniji li jkunu inqas vijabbli. Dawk l-investimenti jistgħu joħolqu distorsjoni tal-kompetizzjoni u jipprovdu vantaġġi żejda lil ċerti impriżi. Barra minn hekk, fondi bħal dawn jistgħu jkunu inqas attraenti għall-investituri privati, b'mod partikolari l-investituri istituzzjonali, minħabba li dawn jistgħu jkunu jidhru iktar bħala mezz biex jgħaqqdu l-objettivi ta' politika reġjonali, minflok opportunità ta' negozju vijabbli li toffri redditu aċċettabbli fuq l-investiment. It-tielet ħaġa, fil-livell tal-benefiċjarji finali, il-Kummissjoni tivvaluta jekk il-miżura għandhiex effetti ta' distorsjoni fuq is-swieq tal-prodotti fejn dawk l-impriżi jikkompetu. Pereżempju, il-miżura tista' tfixkel il-kompetizzjoni jekk hija timmira lejn kumpaniji f'setturi li l-prestazzjoni tagħhom tkun inqas mil-livell standard. B'mod partikolari, espansjoni sostanzjali ta' kapaċità kkawżata minn għajnuna mill-Istat f'suq li l-prestazzjoni tiegħu tkun inqas mil-livell standard tista' tfixkel il-kompetizzjoni b'mod esaġerat minħabba li l-ħolqien jew iż-żamma ta' kapaċità eċċessiva jistgħu jwasslu għal tnaqqis fil-marġini ta' profitt, għal tnaqqis fl-investimenti tal-kompetituri jew saħansitra għall-ħruġ tagħhom mis-suq. Dan jista' wkoll jimpedixxi lil kumpaniji milli jidħlu fis-suq. Dan jirriżulta fi strutturi ineffiċjenti tas-suq li, fit-tul, jaffettwaw ħażin lill-konsumaturi wkoll. Meta s-suq fis-setturi mmirati jkun qiegħed jikber, normalment ikun hemm inqas raġuni sabiex wieħed jinkwieta li l-għajnuna se taffettwa b'mod negattiv l-inċentivi dinamiċi jew li se timpedixxi l-ħruġ jew id-dħul b'mod esaġerat. Għalhekk, il-Kummissjoni tanalizza l-livell ta' kapaċitajiet ta' produzzjoni f'settur partikolari, fid-dawl tad-domanda potenzjali. Sabiex il-Kummissjoni tkun tista' twettaq valutazzjoni ta' dan it-tip, l-Istat Membru għandu jindika jekk il-miżura għall-finanzjament ta' riskju hijiex speċifika għas-settur, jew tagħtix preferenza lil ċerti setturi fuq oħrajn. L-għajnuna mill-Istat tista' timpedixxi l-mekkaniżmi tas-suq milli jwasslu għal eżiti effiċjenti billi jippremjaw lill-produtturi l-iżjed effiċjenti u jitfgħu pressjoni fuq dawk l-inqas effiċjenti biex jittejbu, jirristrutturaw jew joħorġu mis-suq. Meta impriżi ineffiċjenti jirċievu l-għajnuna, din tista' timpedixxi impriżi oħrajn milli jidħlu fis-suq jew jespandu fis-suq u tista' ddgħajjef l-inċentivi għall-kompetituri sabiex jinnovaw. Il-Kummissjoni tivvaluta wkoll kwalunkwe effetti negattivi ta' delokalizzazzjoni potenzjali. F'dan ir-rigward, il-Kummissjoni tanalizza jekk fondi reġjonali x'aktarx jinċentivaw delokalizzazzjoni fis-suq intern. Fejn l-attivitajiet tal-intermedjarju finanzjarju huma ffukati fuq reġjun mhux assistit li jmiss ma' reġjuni assistiti, jew reġjun b'intensità ta' għajnuna reġjonali ogħla mir-reġjun fil-mira, ir-riskju ta' distorsjoni bħal din huwa iktar qawwi. Miżura ta' finanzjament tar-riskji reġjonali li tiffoka biss fuq ċerti setturi jista' jkollha wkoll effetti negattivi ta' delokalizzazzjoni. Meta l-miżura jkollha effetti negattivi, l-Istat Membru għandu jidentifika l-mezzi li jnaqqsu dawn id-distorsjonijiet. Pereżempju, l-Istat Membru jista' juri li l-effetti negattivi se jkunu limitati għall-minimu, meta wieħed iqis, pereżempju, l-ammont kumplessiv tal-investiment u l-għadd ta' benefiċjarji u karatteristiċi tas-setturi fil-mira. Fl-ibbilanċjar tal-effetti pożittivi u dawk negattivi, il-Kummissjoni tqis ukoll il-kobor ta' tali effetti. L-Istati Membri għandhom jippubblikaw l-informazzjoni li ġejja fuq websajt dwar l-għajnuna mill-Istat komprensiva, fil-livell nazzjonali jew reġjonali: it-test tal-iskema ta' għajnuna u d-dispożizzjonijiet ta' implimentazzjoni tagħha; l-identità tal-awtorità li tat l-għajnuna; l-ammont totali tal-parteċipazzjoni tal-Istat Membru fil-miżura; l-identità tal-entità fdata, jekk applikabbli, u l-ismijiet tal-intermedjarji finanzjarji magħżula; l-identità tal-intrapriża sostnuta bil-miżura, inkluż informazzjoni dwar it-tip ta' impriża (SME, kumpanija żgħira b'kapitalizzazzjoni medja, kumpanija innovattiva b'kapitalizzazzjoni medja); ir-reġjun (f'livell NUTS II) li fih tinsab l-impriża; is-settur ekonomiku prinċipali li fih l-impriża għandha l-attivitajiet tagħha fil-livell ta' grupp NACE; il-forma u l-ammont ta' investiment. Rekwiżit bħal dan jista' jitneħħa fir-rigward tal-SMEs li ma wettqu l-ebda bejgħ kummerċjali fi kwalunkwe suq u għal investimenti taħt EUR 200 000 f'impriża benefiċjarja finali; Għajnuna għall-finanzjament ta' riskju tista' tiġi kkumulata ma' kwalunkwe miżura oħra ta' għajnuna mill-Istat b'kostijiet eliġibbli li jistgħu jiġu identifikati. Il-finanzjament tal-Unjoni ġestit ċentralment mill-istituzzjonijiet, aġenziji, impriżi konġunti jew korpi oħra tal-Unjoni li mhux direttament jew indirettament taħt il-kontroll tal-Istati Membri ma jikkostitwixxix għajnuna mill-Istat. Fejn tali finanzjament tal-Unjoni jkun kkumbinat ma' għajnuna mill-Istat, din tal-aħħar biss titqies biex jiġi stabbilit jekk il-limiti minimi għan-notifika u l-ammonti massimi ta' għajnuna humiex irrispettati, sakemm l-ammont totali ta' fondi pubbliċi mogħtija għall-istess kostijiet eliġibbli ma jkunx jaqbeż ir-rata ta' finanzjament l-iktar favorevoli stabbilita fir-regoli applikabbli tal-liġi tal-Unjoni. Biex ikun żgurat ulterjorment li d-distorsjonijiet tal-kompetizzjoni u l-kummerċ huma limitati, il-Kummissjoni tista' titlob li ċerti skemi jkunu soġġetti għal perjodu limitat u għal evalwazzjoni, li għandha tindirizza l-kwistjonijiet li ġejjin: l-effikaċja tal-miżura ta' għajnuna fid-dawl tal-objettivi ġenerali u speċifiċi u l-indikaturi definiti minn qabel; kif ukoll l-impatt tal-miżura ta' finanzjament ta' riskju fuq is-swieq u l-kompetizzjoni. Evalwazzjoni tista' tkun meħtieġa għall-iskemi ta' għajnuna li ġejjin: skemi b'enfasi reġjonali; skemi b'fokus settorjali strett; skemi li huma mmodifikati, fejn il-modifikazzjoni tħalli impatt fuq il-kriterji tal-eliġibbiltà, fuq l-ammont ta' investiment jew fuq il-parametri tat-tfassil finanzjarji; l-evalwazzjoni tista' tiġi ppreżentata bħala parti min-notifika; skemi li fihom karatteristiċi ġodda; skemi fejn il-Kummissjoni titlob dan fid-deċiżjoni li tapprova l-miżura, fid-dawl tal-effetti negattivi potenzjali tagħha. Il-Linji Gwida dwar il-Kapital ta' Riskju jibqgħu fis-seħħ sat-30 ta' Ġunju 2014. Il-Kummissjoni tapplika l-prinċipji stabbiliti f'dawn il-Linji Gwida għall-valutazzjoni tal-kompatibbiltà tal-għajnuna kollha għall-finanzjament ta' riskju li għandha tingħata mill-1 ta' Lulju 2014 sal-31 ta' Diċembru 2020. Għajnuna għall-kapital ta' riskju mogħtija b'mod illegali jew li għandha tingħata qabel l-1 ta' Lulju 2014 tkun ivvalutata skont ir-regoli fis-seħħ fid-data li fiha tingħata l-għajnuna. Sabiex jintlaħqu l-aspettattivi leġittimi ta' investituri privati, fil-każ ta' skemi ta' finanzjament ta' riskju li jipprovdu għall-finanzjament pubbliku lill-fondi ta' investiment ta' ekwità privati, id-data tal-impenn tal-finanzjament pubbliku lill-fondi ta' investiment ta' ekwità privati, li hija d-data tal-firma tal-ftehim ta' finanzjament, tiddetermina l-applikabbiltà tar-regoli għall-miżura għall-finanzjament ta' riskju. Il-Kummissjoni tqis li l-implimentazzjoni tal-Linji Gwida preżenti twassal għal bidliet sostanzjali fil-prinċipji ta' valutazzjoni għall-għajnuna ta' kapital ta' riskju fl-Unjoni. Barra minn hekk, fid-dawl tal-kundizzjonijiet ekonomiċi u soċjali mibdula, jidher meħtieġ li tiġi rieżaminata sew il-ġustifikazzjoni kontinwa għall-iskemi kollha ta' għajnuna tal-kapital ta' riskju u l-effikaċja tagħhom. Għal dawn ir-raġunijiet, il-Kummissjoni tipproponi l-miżuri xierqa li ġejjin lill-Istati Membri skont l-Artikolu 108(1) tat-Trattat: L-Istati Membri għandhom jemendaw, fejn neċessarju, l-iskemi eżistenti tagħhom tal-għajnuna għall-kapital ta' riskju, sabiex jinġiebu f'konformità ma' dawn il-Linji Gwida fi żmien sitt xhur wara l-pubblikazzjoni tagħhom; L-Istati Membri huma mistiedna jagħtu l-kunsens espliċitu u mingħajr kundizzjonijiet tagħhom għal dawn il-miżuri xierqa proposti fi żmien xahrejn mid-data tal-pubblikazzjoni ta' dawn il-Linji Gwida. Fin-nuqqas ta' tweġiba, il-Kummissjoni tassumi li l-Istat Membru inkwistjoni ma jaqbilx mal-miżuri proposti. Sabiex jintlaħqu l-aspettattivi leġittimi tal-investituri privati, l-Istati Membri ma għandhomx għalfejn jieħdu miżuri xierqa fir-rigward ta' skemi ta' kapital ta' riskju favur l-SMEs fejn l-impenn ta' finanzjament pubbliku għall-fondi ta' investiment ta' ekwità privati, li hija d-data tal-firma ta' dan il-ftehim ta' finanzjament, sar qabel id-dħul fis-seħħ ta' dawn il-Linji Gwida u l-kundizzjonijiet kollha pprovdut għalihom fil-ftehim ta' finanzjament ma jinbidlux. Dawn l-intermedjarji finanzjarji jistgħu jkomplu joperaw minn hemm 'il quddiem u jinvestu skont l-istrateġija ta' investiment oriġinali tagħhom sa tmiem it-tul taż-żmien previst fil-ftehim ta' finanzjament. L-Istati Membri għandhom iżommu reġistri ddettaljati rigward il-miżuri kollha ta' għajnuna. Tali reġistri għandhom jinkludu l-informazzjoni kollha meħtieġa biex jiġi stabbilit li l-kundizzjonijiet li jirrigwardaw l-eliġibbiltà u l-ammonti massimi ta' investiment ġew sodisfatti. Dawn ir-reġistri għandhom jinżammu għal 10 snin mid-data tal-għoti tal-għajnuna u għandhom jiġu pprovduti lill-Kummissjoni, jekk jintalbu minnha. Il-Kummissjoni tista' tiddeċiedi li tirrieżamina jew temenda dawn il-Linji Gwida fi kwalunkwe waqt jekk dan ikun meħtieġ għal raġunijiet marbuta mal-politika tal-kompetizzjoni jew sabiex tqis politiki tal-Unjoni oħrajn jew impenji internazzjonali, żviluppi fis-swieq, jew għal kwalunkwe raġuni oħra ġustifikata. Fis-16 ta' Diċembru 2013, il-Kummissjoni ddeċidiet li ma topponix il-konċentrazzjoni notifikata msemmija hawn fuq u li tiddikjaraha kompatibbli mas-suq komuni. Din id-deċiżjoni hi bbażata fuq l-Artikolu 6(1)b tar-Regolament tal-Kunsill (KE) Nru 139/2004. It-test sħiħ tad-deċiżjoni hu disponibbli biss fl-Ingliż u ser isir pubbliku wara li jitneħħa kwalunkwe sigriet tan-negozju li jista' jkun fih. Dan it-test jinstab: Fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/en/index.htm) fid-dokument li jġib in-numru 32013M6981. Il-EUR-Lex hu l-aċċess fuq l-internet għal-liġi Ewropea. Fit-12 ta' Diċembru 2013, il-Kummissjoni ddeċidiet li ma topponix il-konċentrazzjoni notifikata msemmija hawn fuq u li tiddikjaraha kompatibbli mas-suq komuni. Din id-deċiżjoni hi bbażata fuq l-Artikolu 6(1)b tar-Regolament tal-Kunsill (KE) Nru 139/2004. It-test sħiħ tad-deċiżjoni hu disponibbli biss fl-Ingliż u ser isir pubbliku wara li jitneħħa kwalunkwe sigriet tan-negozju li jista' jkun fih. Dan it-test jinstab: Fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/en/index.htm) fid-dokument li jġib in-numru 32013M7092. Il-EUR-Lex hu l-aċċess fuq l-internet għal-liġi Ewropea. Fid-19 ta' Diċembru 2013, il-Kummissjoni ddeċidiet li ma topponix il-konċentrazzjoni notifikata msemmija hawn fuq u li tiddikjaraha kompatibbli mas-suq komuni. Din id-deċiżjoni hi bbażata fuq l-Artikolu 6(1)b tar-Regolament tal-Kunsill (KE) Nru 139/2004. It-test sħiħ tad-deċiżjoni hu disponibbli biss fl-Ingliż u ser isir pubbliku wara li jitneħħa kwalunkwe sigriet tan-negozju li jista' jkun fih. Dan it-test jinstab: Fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/en/index.htm) fid-dokument li jġib in-numru 32013M7121. Il-EUR-Lex hu l-aċċess fuq l-internet għal-liġi Ewropea. Fis-16 ta' Jannar 2014, il-Kummissjoni ddeċidiet li ma topponix il-konċentrazzjoni notifikata msemmija hawn fuq u li tiddikjaraha kompatibbli mas-suq komuni. Din id-deċiżjoni hi bbażata fuq l-Artikolu 6(1)b tar-Regolament tal-Kunsill (KE) Nru 139/2004. It-test sħiħ tad-deċiżjoni hu disponibbli biss fl-Franċiż u ser isir pubbliku wara li jitneħħa kwalunkwe sigriet tan-negozju li jista' jkun fih. Dan it-test jinstab: Fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/en/index.htm) fid-dokument li jġib in-numru 32014M7072. Il-EUR-Lex hu l-aċċess fuq l-internet għal-liġi Ewropea. Fit-18 ta' Diċembru 2013, il-Kummissjoni ddeċidiet li ma topponix il-konċentrazzjoni notifikata msemmija hawn fuq u li tiddikjaraha kompatibbli mas-suq komuni. Din id-deċiżjoni hi bbażata fuq l-Artikolu 6(1)b tar-Regolament tal-Kunsill (KE) Nru 139/2004. It-test sħiħ tad-deċiżjoni hu disponibbli biss fl-Ingliż u ser isir pubbliku wara li jitneħħa kwalunkwe sigriet tan-negozju li jista' jkun fih. Dan it-test jinstab: Fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/en/index.htm) fid-dokument li jġib in-numru 32013M7097. Il-EUR-Lex hu l-aċċess fuq l-internet għal-liġi Ewropea.